ЕХҲТ ДИИҲБ директори Олий Мажлиснинг ЕХҲТ ПАдаги доимий делегацияси (...)\nЕХҲТ ДИИҲБ директори Олий Мажлиснинг ЕХҲТ ПАдаги доимий делегацияси билан шерикликни чуқурлаштириш масалаларини муҳакама қилди\nМамлакатимизда амалий ташриф билан бўлиб турган ЕХҲТ ДИИҲБ директори Маттео Меккачининг Олий Мажлиснинг ЕХҲТ ПАдаги доимий делегацияси аъзолари билан учрашуви бўлиб ўтди, деб хабар бермоқда «Дунё» АА мухбири.\nПарламент юқори палатаси маълумотига кўра, учрашувда ЕХҲТ ПА доирасида ўзаро ҳамкорлик ҳолати ва истиқболлари муҳокама қилинди. Шунингдек, қонунчилик жараёнини такомиллаштириш ва парламент назоратини амалга оширишда илғор халқаро тажрибани ўрганиш соҳасида ЕХҲТ ДИИҲБ билан шерикликни чуқурлаштириш юзасидан фикр алмашилди.\nТомонлар 2018 йилда имзоланган Олий Мажлис палаталари, ЕХҲТ ДИИҲБ ва ЕХҲТнинг Ўзбекистондаги лойиҳалари координатори ўртасидаги ўзаро англашув тўғрисидаги тўрт томонлама меморандум қоидалари амалга ошириш масаласини кўриб чиқди.\nЎзбекистон Олий Мажлисининг ЕХҲТ ПА ҳузуридаги доимий делегацияси аъзолари Ассамблея доирасидаги долзарб вазифалари ва иш режалари тўғрисида маълумот берилди.\nЎз навбатида, Маттео Мекаччи сайловларни кузатиш миссияларини ташкил этиш масалаларида ЕХҲТ ПА ва ЕХҲТ ДИИҲБ ўртасидаги яқин мувофиқлашувни қайд этди. У Ўзбекистонга демократик ислоҳотларни амалга оширишга ва фуқаролик жамияти институтларини мустаҳкамлашга ҳар томонлама кўмаклашишга, шунингдек, ЕХҲТ тузилмаларида республика парламенти фаолиятини қўллаб-қувватлашга тайёрлигини билдирди.\nУчрашувда томонлар тизимли мулоқот ва фаол алоқаларни ривожлантиришга, шу жумладан ЕХҲТ ПА доирасида ўзаро ҳамкорлик қилишга келишиб олди.


Ўзбекистонда “ЧЕТРА” бренди остида тракторлар ишлаб чиқарилади - Zamin.uz\nЎзбекистонда “ЧЕТРА“ бренди остида тракторлар ишлаб чиқарилади. Бу ҳақда айни пайтда Тошкент шаҳрида бўлиб ўтаётган Ўзбекистон Республикаси ва Россия Федерацияси ўртасидаги ҳудудлараро ҳамкорлик I Форумининг шўъба мажлисида маълум қилинди.\n- Ўзбекистон — иқтисодиёти тез ривожланаётган давлат, - деди Россиянинг “Промтрактор” МЧЖ бош директори Владимир Антонов. - Биз ҳамкорликда юртингизда тракторлар, шунингдек, занжирли экскаваторлар ишлаб чиқаришни йўлга қўямиз. Бизнинг компаниямиз 1975 йилда ташкил этилган бўлиб, у йилига 27,5 мингта техника, жумладан, етти моделдаги бульдозерлар ишлаб чиқариш қувватига эга.\n“Ўзбекистон - Россия ҳудудлараро ҳамкорликнинг янги босқичи: лойиҳалар ва кластерлар“ мавзусидаги мазкур шўъба мажлисида Ўзбекистон ҳудудларининг саноат салоҳияти, эркин иқтисодий зоналарда чет эллик инвесторларга тақдим этиладиган имтиёзлар, кластер усулида ташкил этилган замонавий ишлаб чиқариш мажмуалари ҳақида маълумотлар берилди. Ўз навбатида, Россияда худди шу йўналишдаги ислоҳотлар билан танишилди.\nЯкунда Ўзбекистон Республикаси Иқтисодиёт вазирлиги ҳамда Россия кластерлар ва технопарклар ассоциацияси ўртасида ўзаро ҳамкорлик бўйича келишув имзоланди. “Замин” янгиликларини “Twitter”да кузатиб боринг\n18-10-2018, 18:36, Технология\n2-07-2018, 22:17, Технология


АЭРОБИК МАШҚЛАР ТУФАЙЛИ ЖИНСИЙ МУАММОЛАР ХАВФИ КАМАЯДИ\nШубҳасиз, сиз жисмоний машқлар, шу жумладан, аэробик машқнинг фойдали жиҳати ҳақида эшитгансиз. Улар жисмоний кўринишни ва ўзини ҳис этишни яхшилайди. Яқинда олимлар шундай машқлар юрак ва жинсий саломатликка ижобий таъсир қилишини аниқлашди. Америка Қўшма Штатлари олимлари аэробик машқлари эркакларнинг, шунингдек, аёлларнинг интим ҳаётига қандай ижобий таъсир кўрсатишини ва юрак ҳолатини яхшилаётганини аниқлашди. Гап шундаки, бундай юкламалар юрак ва қон томирлари фаолиятини яхшилайди, натижада қон айланишини, шу жумладан, жинсий органларда оптималлаштирилади. Тадқиқотни ўтказгандан кейин экспертлар аэробик машқлар ёрдамида аёллар ва эркакларнинг жинсий имкониятлари сезиларли даражада яхшиланди деган хулосага келишди. Маълум бўлишича, етти дақиқада 1,6 километр масофани босиб ўтган эркакларда эрекция билан боғлиқ муаммолар 23 фоизга камайди. Ушбу тоифадаги одамлар ҳафтасига югуришга 4,5 соат сарфлашди. Шунга ўхшаш жисмоний ҳаракатга эга бўлган нозик жинс вакиллари учун интим соҳадаги муаммолар хавфи 30 фоизга камайди. Тадқиқот ташкилотчисининг фикрига кўра, соғлом аёллар ҳам, соғлом эркаклар ҳам одатда интим саломатлик билан боғлиқ муаммоларга дуч келишмайди. Бироқ баъзи касалликларнинг пайдо бўлиши билан вазият ёмонлашиши мумкин. Урологик ва гинекологик муаммоларнинг пайдо бўлиш эҳтимолини камайтириш учун олимлар аэроб машқларга мунтазам вақт ажратишни тавсия этишди. Бу фақат югуриш бўлмаслиги мумкин. Бундай машқлар сакраш, сузиш, конькида учиш, скейтборд, теннис, рақс, футбол, баскетбол, шунингдек, батутда сакрашни ўз ичига олади.


Ўзбекистоннинг энг янги тарихи ёш олимлар нигоҳида – O`zbekistonning eng yangi tarixi masalalari bo`yicha muvofiqlashtiruvchi-metodik markaz\n2019 йил 30 апрель куни Самарқанд давлат университети Тарих факультетида «Ўзбекистоннинг энг янги тарихи ёш олимлар нигоҳида» мавзусида давра суҳбати ташкил этилди. Унда Ўзбекистоннинг энг янги тарихи масалалари бўйича Мувофиқлаштирувчи-методик маркази бўлим мудири, тарих фанлари бўйича фалсафа доктори (PhD) О.Б. Абдимўминов, СамДУ “Ўзбекистон тарихи” кафедраси мудири, т.ф.д. Б.С.Ғойибов ва ёш олимлар иштирок этдилар. Тадбирда Ўзбекистоннинг энг янги тарихини ўрганиш ва ўқитиш борасида фикр-мулоҳазалар алмашилди.


Андижон вилоятида газ портлаши натижасида Қирғизистон фуқароси ҳалок бўлган - Anhor\nAnhor Все посты Андижон вилоятида газ портлаши натижасида Қирғизистон фуқароси ҳалок бўлган\nИсточник: МЧС Узбекистана\nАндижон вилоятидаги “Зитерия” хусусий даволаш-диагностика марказида содир бўлган портлаш натижасида Қирғизистон фуқароси ҳалок бўлган. Бу ҳақда 12 февраль куни Қирғизистон ТИВ матбуот хизмати хабар берди, деб ёзади Kloop.\nҲалок бўлган аёл 1966 йилда туғилган. Вазирликнинг маълумотларига кўра, аёлнинг жасадини ватанига қариндошлари олиб кетган.\n«Дастлабки тергов ишлари олиб борилмоқда. Масала Қирғизистоннинг Ўзбекистондаги элчихона назорати остида», — дея қайд этади вазирлик.\nҚайд этиб ўтамиз, “Зитерия” тиббий марказида портлаш 11 февраль куни маҳаллий вақт билан тахминан 11:30 да содир бўлган. ФВВ маълумотларига кўра, портлаш натижасида камида бир киши ҳалок бўлган, 11 киши турли оғирликда жароҳатланган.\nЎқитувчиларни ота-оналар олдида узр сўрашга мажбур қилган Марҳамат тумани ҳокимининг ўринбосари, туман ХТБ раҳбари ва мактаб директори ишдан бўшатилди


Россия қамоқхоналарида қанча ўзбекистонлик борлиги маълум бўлди\n15:47 / 25.07.2017\n2017 йил биринчи ярим йиллигида Россия ахлоқ тузатиш колонияларида 29 минг 397 нафар хорижлик фуқаро жазо муддатини ўтамоқда. RT телеканали Жазони ўташ федерал хизмати тақдим этган маълумотларга асосланган ҳолда шу ҳақда хабар қилмоқда.\n2016 йилда Россия қамоқхоналарида 29 822 хорижлик фуқаро бўлган, 2015 йилда бу рақам 28 714 кишини ташкил этган.\nХорижлик маҳбусларнинг 90 фоизи оғир ва ўта оғир жиноятлари учун жазоланишган. Улар гиёҳванд моддаларнинг ноқонуний айланмаси, қотиллик, босқинчилик, қасддан соғлиққа оғир шикаст етказиш, номусга тегиш ва ўғрилик кабиларни содир этганликда айбдор деб топилган.\nМаълум қилинишича, МДҲ мамлакатлари орасидан Россия қамоқхоналарида кўпчиликни ташкил этувчилар тожикистонликлардир. 2017 йилнинг илк олти ойида Тожикистоннинг 8002 фуқароси жазо муддатларини ўтаётган эди. Бу борада иккинчи ўринда ўзбекистонликлар экани айтилмоқда. Ҳисобот даврида Россия қамоқхоналаридаги ўзбеклар 6362 кишини ташкил этган. Учинчи ўринда украинлар — 4761 киши ва тўртинчида — 2350 киши билан озарбойжонликлардир.\n«Ватандош» минтақалараро ўзбек жамоатчилиги уюшмаси раҳбари Усмон Баратовнинг сўзларига кўра, Ўзбекистон фуқаролари Россияда тез-тез жиноят содир этиб туришади. Бироқ, унинг фикрича, кўплаб ўзбеклар туҳмат қурбони ҳам бўлишади.\n«Айримларининг зиммасига жиноятларни юклашади, — деган Баратов RT билан суҳбатда. — Мен ҳозир Истрага кетаяпман, у ерда яқинда Ўзбекистоннинг 5 фуқаросини қамашган. Улар гўёки кекса кампирни зўрламоқчи бўлишган. Аслида, 62 яшар уй-жойи йўқ пиёниста кампир улардан пул сўраган, улар беришни рад этишганда, шундай ариза ёзишини айтган».\nТелеканалнинг қайд этишича, ЖЎФХ маълумотлари Россияга ишлашга келаётган хорижликларга доир рақамлар билан қиёсланади. Масалан, 2016 йили 925 948 (2015 йилда 930 100 киши) ўзбекистонлик Россияда ишлаш учун патент олган. Бу борада иккинчи ўринда Тожикистон туради. Ўтган йили республиканинг 433 137 фуқароси Россияда ишлаш ҳуқуқини қўлга киритган. Патент олувчилар орасида учинчи ўринда украиналиклардир.\n2017 йил 1 июль ҳолатига кўра, Россия қамоқхоналарида жами 618 490 киши жазони ўтамоқда. Улардан 48 минг 385 киши аёллар, 1 594 киши вояга етмаганлардир.


Асосий - Uzbekistan\nSog’lig’ingiz uchun tabiatning eng yaxshi in’omlari\nна 3х континентах\nHerbion Naturals – мы переданы своему стремлению работать для вас и вашего здоровья, неустанно открывая, разрабатывая и предлагая инновационные лекарственные натуральные препараты на основе растительного сырья\nHerbion компанияси уз дори воситаларининг хавфсизлигини ишлаб чикаришнинг хар бир боскичида ва уларнинг тиббий амалиётида кулланилиш даврида узлуксиз равишда кузатиб боради. Компания томонидан уз дори воситаларининг хавфсизлиги хакида барча маълумотларни туплаб бориш, беморларга ва шифокорларга дорилар хавфсизлиги хакида тулик ва ишончли маълумот беришига имконият беради.\nHerbion компанияси уз дори воситаларининг хавфсизлиги хакидаги маълумотларни тублаб, уларни тахлил килиб, давлат назорати органлари ва шифокорлар диккатига етказиб беради. Агарда сизда Herbion компаниясининг дори воситаларини куллаш даврида бирон бир ножуя ходисалар хакида маълумот пайдо булса, ёки сизда дори воситаларнинг сифатига ва дори воситасининг кулланмасига алокадор булган бирон бир савол ёки арзлар пайдо булса, илтимос, бу хакда электрон почтамизга маълумот юборинг. Унда хар бир давлатнинг e-mail манзилини курсатиш ва, «Махсулот кулланилишининг хавфсизлиги» деган илова билан юбориш керак.\nHerbion Naturals дори воситаларининг аналоглари борми?\nHerbion Naturals компаниясининг дори воситалари махсус формула буйича ишлаб чикарилади ва уларнинг100% лик аналоглари йук. Баъзи дорилар ухшаш таъсирга эга булсада, таркибий кисмлари бошкачадир.\nHerbion Naturals дори воситалари таъбийми?\nHerbion Naturals компаниясининг барча дори воситалари доривор усимликлардан тайёрланган булиб, таркиби факат таъбий моддалардан иборат..\nHerbion Naturals дори воситаларини ишлаб чикаришда кайси хом ашёлардан фойдаланилади?\nHerbion Naturals компаниясининг дори воситаларини ишлаб чикаришда барча хом ашёлар Покистондан ва Хиндистондан сотиб олинади. Бунинг учун ушбу давлатларда хамма шароитлар мавжуд – пестицидлардан ва ишлаб чикариш чикиндиларидан холис булган унумдор тупрок, юмшок минтакавий иклим, асрдан асрга утиб келаётган доривор усимликларни етиштириш урф-одатлари ва хоказо. Покистонда ишлаб чикариш унча яхши ривожланмаган. 70 -75 % ахоли кишлок хужалик билан шугулланади. Herbion Naturals компаниясининг асосий сиёсати шундан иборатки, ишлаб чикариш корхонаси кайси давлатда жойлашган булса, уша давлатдан хом ашё сотиб олади. Бу эса дори воситалар ишлаб чикарилаётганида уларнинг сифатини назорат килиш учун жуда кул келади.


Ўзбекистон U-19 терма жамоаси 4 октябрдан йиғин бошлайди. Футболчилар рўйхати ҳам маълум\n3 октябрь, 2019, 08:00 463\nТошкентдаги йиғин 7 октябргача мўлжалланган\nХабарингиз бор, жорий йилнинг ноябрь ойида U-19 Осиё Чемпионати-2020 саралаш баҳслари ўтказилади. Ўзбекистон ёшлар терма жамоаси айни пайтда Саудия Арабистони мезбонлик қиладиган саралаш баҳсларига тайёргарлик жараёнини давом эттирмоқда.\nОтабек Ғуломхўжаев бошчилигидаги Ўзбекистон ёшлар терма жамоаси тайёргарлик доирасида бир қатор мусобақа ва ўртоқлик ўйинларида майдонга тушмоқда. Сентябрь ойида Ўзбекистон ёшлар терма жамоаси Иорданияда йиғин ўтказиб, Иордания ёшлар терма жамоасига қарши 2 та ўртоқлик ўйини ўтказди.\nОктябрь ойида ҳам Ўзбекистон U-19 терма жамоаси яна бир халқаро мусобақада иштирок этади. Вакилларимиз Таиландда ўтадиган “GSB Bangkok Cup” мусобақасига таклиф олди. Мазкур мусобақада, шунингдек, Жанубий Корея, Таиланд ва Вьетнам ёшлар терма жамоалари ғолиблик учун баҳс олиб боришади. Мусобақа 2 та ўйин кунидан иборат бўлиб, ярим финалда ғолиб чиққан жамоалар чемпионлик учун, ярим финалда мағлуб бўлганлар эса 3-ўрин учун ўйинда майдонга тушишади.\nЖанубий Корея U19 – Ўзбекистон U19\n12 октябрь | 3-ўрин учун\n1-ўйин мағлуби – 2-ўйин мағлуби\n12 октябрь | Финал\n1-ўйин ғолиби – 2-ўйин ғолиби\nМазкур мусобақа олдидан терма жамоамиз 4 октябрь куни йиғин бошлайди ва 7 октябрга қадар Тошкентда машғулотлар олиб боради. Сўнгра Таиландга йўл олади.


Турманистонда туркманбоши хотирланди\n06 июл 2022, Тошкент вақти: 09:29\n21 декабр куни Туркманистонда мамлакат собиқ президенти Сапармурод Ниёзов хотирланди. Бу ҳақда Россиянинг Новости ахборот агентлиги хабар берди.\nАсосий тадбирлар Туркманбоши туғилиб ўсган Қипчоқ қишлоғида бўлиб ўтди. Бу қишлоқда Ниёзовларнинг оилавий мақбараси жойлашган.\nХотира куни арафасида Туркманистон президенти Қурбонғули Бердимуҳаммедов вазирлар маҳкамаси ва тегишли ташкилотларга Ниёзов мақбарасига гулчамбар қўйиш ва қурбонлик қилиш маросимида иштирок этиш ҳақида кўрсатма берган.\nСапармурод Ниёзов 2006 йилнинг 21 декабрида вафот этган эди. У 1985 йилдан бошлаб 21 йил давомида Туркманистонни бошқариб келган.


Мурожаатларда қайси муаммо кўпроқ? - Huquq.uz\nМурожаатларда қайси муаммо кўпроқ?\n16:00 - 25.03.2021\nЗарафшон шаҳар прокуратураси томонидан 2020 йилда қонунийликни мустаҳкамлаш, фуқароларнинг ҳуқуқ ва эркинликларини, жамият ва давлатнинг манфаатларини ҳимоя қилишборасидаўтказилгантекширишлар натижасида:\n384 та прокурор назорати ҳужжати қўлланди, 310 кишининг ҳуқуқи тикланди;\n113та ҳуқуқий ҳужжат бекор қилинди ёки қонунга мувофиқлаштирилди.\n«Ҳар бир оила – тадбиркор» давлат дастури бўйича 135 та оилага 1 млрд. 912 млн. сўмлик имтиёзли кредит ажратилди. Дастур ижросини таъминлашда қонун бузилган ҳолатлар ҳам бор. Имтиёзли кредит эвазига маҳсулот етказиб бериш жараёнида 240 млн. сўм пул талон-торож қилингани аниқланиб, жиноят иши қўзғатилди ва айбдорлар жазосини олди.\nБолаларнинг ҳуқуқини ҳимоя қилишборасида 62 та тарғибот тадбири ўтказилди, уларнинг ҳуқуқини бузгани учун 48 киши интизомий ва маъмурий жавобгарликка тортилди.\nБултур жисмоний ва юридик шахслардан келиб тушган 526 та мурожаатдан 446 таси шаҳар прокуратураси томонидан ҳал қилинди, шундан 98 таси қаноатлантирилиб, 60 кишининг ҳуқуқи тикланди, 788 нафар фуқаро қабул қилинди.\nМурожаатларнинг аксарияти ишсизлик, уй билан таъминлаш, соғлиқни сақлаш каби ижтимоий ва иқтисодий соҳалардаги қонунбузилишлар билан боғлиқ.\nПрокуратура фаолиятига ошкоралик бериш ва аҳолининг ҳуқуқий маданиятини оширишорқали ҳуқуқбузарликка қарши кураш самарадорлигини ошириш чоралари кўрилди. Бу борада 600 данортиқтарғибот тадбири ўтказилди, оммавий ахборот воситаларида 125 та чиқиш қилинди.


Чўлпоннинг “Аризанома”си ва унинг матни хусусида\nСешанба, 22 Сентябр 2015 23:50\nЯқинда қўқонлик нуктадон олим, ҳаётини илм-фан, маданиятимиз ривожига бағишлаган камтарин инсон, устоз Солижон Йўлдошев домла бизга 1925-1931 йилларда Тошкентда чоп этилган “Ер юзи” журналининг 20 дан ортиқ сонлари жамланган мажмуани кўрсатди. Мазкур журнал тахламини диққат билан кўздан кечиришимиз натижасида маълум бўлдики, у “Қизил Ўзбекистон газетасининг нашри сифатида босилиб турган ва ижтимоий-сиёсий адабий-бадиий, оммабоп йўналищда бўлган экан. У икки ҳафтада баъзан бир ойда бир марта чоп этиб турилган. “Ер юзи”да 1920 йиллар ўзбек адабиётининг кўплаб таниқли намояндалари Ойбек Элбек, Уйғун, Комил Алиев, Абдулла Авлоний, Қурбон Берегин Маннон Ромиз ва бошқалар ўз шеър, ҳикоя, мақола ва таржималарини эълон қилганлар.\nЧўлпон ҳам журнал билан унинг дастлабки сони (1925 й., 7 ноябр)дан бошлаб ҳамкорлик қилган. Бу сонда унинг “Бу нима нарса?” шеъри берилган. Кейинги сонларда эса “Сув”, “Бу ернинг қиши”, “Қайтиш”, “Йўлчи” каби манзумалари, “Яна уйланаман”, “Маскавдаги драмстудиямиз”, “Мейерхулд театри”, “Турсуной саҳнада” мақолалари чоп этилган. Аммо журналнинг 1926 йил 6-сонида босилган бир манзумани шоир асарларининг тўпламларида учратмадик. Унинг номи эса ёш адабиётшунос Н. Йўлдошев томонидан тайёрланган “Чўлпон ҳаёти ва ижоди библиографияси”да (Тошкент, 1992) ҳам мавжуд эмас. 33 байт (66 мисра)дан иборат бу каттагина шеърнинг номи журналда "Ўзбекистон Марказ Ижроия қўмитасининг Раиси ўртоқ Охунбобо ўғлиға Андижон шаҳри, Олайлик даҳа, Тожик маҳалла фуқароси мулло Фалонийдан аризанома ” шаклида ёзилган. “Аризанома” маснавий шаклида бўлиб, охирида берилган маълумотга кўра, у 1925 йилнинг 8 октябрида Андижон шаҳрида ёзилган. Шеърга “Қаландар” имзоси қўйилган. Маълумки, шу тахаллус билан Чўлпоннинг ўнлаб асарлари эълон этилган.\nШеърнинг мазмунига қараганда, у “Янги Кавказ” газетасида Ўзбекистоннинг ўша пайтдаги раҳбарларидан бири бўлган Йўлдош Охунбобоев шаънига айтилган бемаъни гапларга жавоб тариқасида яратилганга ўхшайди. Афсуски, биз “Янги Кавказ” газетасининг қачон, қаерда ва ким томонидан чоп этилганини ҳозирча аниқлай олмадик. Шунинг учун унда оқсоқолимиз ҳақида нималар ёзилганидан хабардор эмасмиз.\n“Аризанома” - XX асрнинг 20-йилларидаги сиёсий курашлар, ғоявий мубоҳасалар маҳсули. Албатта, Ўзбекистон жумҳуриятига сиёсий ва замонавий илмлардан нисбатан узоқроқ бўлган Й.Охунбобоевнинг раҳбар этиб тайинланганлиги қизиқ ҳол. Бу воқеа турли тоифадаги кишилар томонидан турфа йўсинда қабул қилинган бўлса керакки, “Янги Кавказ”да шундай мақола пайдо бўлган. Чўлпон эса Охунбобоевни шахсан яхши таниганидан, оқсоқолнинг шахсий фазилатларидан хабардор бўлгани туфайли ушбу мазмундаги шеърни ёзган кўринади. “Аризанома” ўз вақтида машҳур бўлган щекилли, Абдулла Қодирий ўша йили эълон қилган “Йиғинди гаплар” фельетонида ундан жузъий ўзгартиришлар билан тўрт мисра келтиради.\nШеър Чўлпонга хос услубда, силлиқ ва равон ёзилган. Бироқ, бу манзума муҳитга бўйин эгишга мажбур бўлган ижод намунаси эди. Шунинг учун “қизил сўзлар” кўп. Аммо ушбу шеър ҳам шоирга қарши кўтарилаётган қатағон бўронини тўхтатиб қола олмади. Вақти соати келиб Чўлпоннинг ўзи ҳимояга муҳтож бўлиб қолганда Й.Охунбобоев унга ёпирилган бало тиғига қалқон бўла олмади. Бўла олмасди ҳам...\nҚуйида эса Чўлпоннинг замондошларимизга номаълум бўлиб келаётган шеърини ҳавола этмокдамиз.\nБераман ушбу аризани Сиз ҳурматлик оқсоқолимизға шул хусусдаким:\n“Янги Кафказ” газетида бир беюз,\nБир мунча гап ёзиб юрган кўб бетуз\nЯъни Сиздек бир камбағал меҳнаткаш\n“Раис жумҳур” бўлғониға бўлиб ғаш.\nКибру ғурур, тамаъ билан ачибдур,\nЖумҳурюртга анча бўҳгон отибдур.\nУ бир ҳовуч олтунпараст тўралар,\nОқлар билан бўлган улфлт-жўралар.\nДейдиларким: “Ўзбекистон - бекар гап,\nУни ҳар дам “уполиста” ер чайнаб.\n“Шилхос” деган ҳамма ишни буюрар,\nҲар хусусга буюрдим деб, қўл қўяр.\nБошлиқларда ҳеч бир ишка инон йўқ,\nШилхос амрин қайтормоқга имкон йўқ.\nОхунбобо ўғли деган бир оми,\nЙўкдур унда ватан, миллатнинг ғами”.\nЯна ўшал сафсатачи оқларға,\nЭлдан ажраб якка қолгон тоқларға.\nЖавоб бериб дер эдикким: “Жаноблар,\nСалтанатка эришалмай хуноблар,\nИззат-ҳурмат олудаси, тақсирлар,\nСўзларингиз бойлар учун “ҳақ сўз”лар,\nЛекин келиб Фарғонадин гап сўранг,\nМунда келиб мўйлабларни бир буранг.\nЎшал тагсиз даъволарни бизларга —\nКатта-кичик, ёшу жувон, қизларга,\nАйтиб кўринг, қандоғ жавоб бералар,\nЮзингизга ҳақоратни уралар.\nВа дерларким: “Ҳар бир ишда муқаллид,\nГраф тақлид, борўн тақлид, хон тақлид,\nЗиёлимас, у зиёнли хезлардан,\nУпа-атир олудаси - “қиз”лардан.\nБизга албат камбағалдан етишкан,\nИш устида меҳнат тортиб хўб пишкан,\nОхунбобо ўғли каби эр керак,\nВа бойлардан олинғуси ер керак,\nҚишлоқларнинг ҳар бирига бир мактаб,\nОчилғонда ҳосил бўлур ҳар матлаб.\nЎзбекистан ҳозир кирди шу йўлға,\nМаърифатни торқотодир ўнг-сўлға.\nОбодонлик хусусида ғайрат кўб,\nЕр кўпайтиб суғоришга химмат кўб.\nОт-омочлар ўт омочни ўпмакда,\nЭнди навбат сизга келди, демакда.\nСолиқлар ҳам бу йил анча ўнгалди,\nЯъни қишлоқ деҳқониға кам бўлди.\nЕрли халқ ҳам маҳкмага тўлмоқда,\nШўро ишин қўлларига олмоқда.\nХотин-қизға озод йўллар очилди,\nМиллий аскар уруғлари сочилди.\nЁқин кунда новда бўлиб кўкарса,\nИнтизомлик аскар сафига кирса,\nСаф-саф турғон миллий қизил қўшуннинг,\nЎзбакларга махсус дорулфунуннинг,\nЕрлик бўлғон қанча ерсиз, беванинг,\nЯнги-янги етишкуси меванинг,\nТанларидан улуғ наъра тортилур,\nҲар томонга билим нури отилур”.\nШунда сиз ҳам кўзингизни очарсиз,\nНурдан чўчиб, норироққа қочарсиз,\nВа дерсизким; “Биз адашкан эканмиз,\nЭлдан ажраб, ёнглиш йўлдан кетканмиз!”\nЛекин унда фурсат ўтар, кун ўтар,\nПушаймонлар унда кимга кор этар?\nЁқин кунда шу фурсатни кутамиз,\nШу сўз билан гапни тамом этамиз.\nҚаландар 8 ўктабр, 1925 йил, Андижон.\n« Мунаввар қори Абдурашидхонов. АДИБУС-СОНИЙ\tБобом сўзин тушунгим келар... »


Нима учун реализация қилиш бўйича айланмалар ЭҲФ бўйича маълумотларга тўғри келмайди | BUXGALTER.UZ\nКўп бухгалтерлар автоматик тарзда тўлдиришни инобатга олган ҳолда Айланмадан олинадиган солиқ ҳисоб-китобининг 010-сатри 3-устуни кўрсаткичларини тўлдириш чоғида уларда 2020 йилнинг 9 ойи учун реализация қилишдан олинган даромадлар суммалари маълумотлари амалдаги бухгалтерия ҳисоб маълумотларига тўғри келмаслигига дуч келишди. Нима учун кўрсаткичлар фарқ қилади ва бундай вазиятда қандай йўл тутиш лозим?\nBuxgalter.uz тушунишга ёрдам беради:\n- Сабаблари бир нечта бўлиши мумкин. Мисол учун:\n1) олдинги даврлар учун (2020 йил I чорак ёки ярим йиллик учун) Айланмадан олинадиган солиқ ҳисоб-китобида нотўғри (хато) маълумотлар акс эттирилган;\n2) 2020 йил I чорак ва ярим йиллик учун ҳисобварақ-фактуралар расмийлаштирилмаган;\n3) 2020 йил I чорак ёки ярим йиллик учун ҳисобварақ-фактуралар сотиб олувчи томонидан имзоланмаган ва шу давр учун реализация қилишдан олинган даромадларга киритилмаган. III чоракда сотиб олувчи унга тақдим этилган ЭҲФни имзолаган, натижада олдинги ҳисобот даврлари учун Айланмадан олинадиган солиқ ҳисоб-китоби маълумотлари билан фарқ юзага келган;\n4) Олдинги даврлар учун (2020 йил I чорак ёки ярим йиллик учун) ҳисобварақ-фактуралар тузатилган, бироқ шу даврлар учун айланмадан олинадиган солиқ қайта ҳисоб-китоблари топширилмаган;\n5) ва ҳ.к.\nЭҳтимол, кўрсатилган сабаблар 2020 йилнинг март-апрель ойларига тўғри келган пандемия даврида карантиннинг кучайтирилиши билан боғлиқдир. Натижада ҳамма бошланғич ҳужжатлар ҳам ўз вақтида расмийлаштирилмаган. Ёки – ҚҚС тўловчиси бўлмаган баъзи корхоналар 2020 йил январь-июнь ойлари учун ҳисобварақ-фактураларни электрон шаклда тақдим этишни 2020 йил 1 июлга қадар чўзиб юборишган.\nАйланмадан олинадиган солиқ ҳисоб-китобининг 010-сатри 3-устуни кўрсаткичи қуйидаги тарзда йиғилади: 2020 йил ярим йиллиги учун (I чорак + II чорак) Ҳисоб-китобнинг 010-сатри 3-устуни кўрсаткичлари + 2020 йил III чорак учун ЭҲФ тизими маълумотлари.\nБухгалтерлар тизим 9 ой учун Айланмадан олинадиган солиқ ҳисоб-китобининг 010-сатри 3-устуни кўрсаткичини автоматик тарзда йиғади ва қайта ҳисоб-китобларни топширишга тўғри келмайди , деб умид қилишганди. Лекин, афсуски, ундай эмас. Шу боис кўпларда хато чиқди – 9 ой учун Ҳисоб-китобнинг 010-сатри 3-устуни кўрсаткичларининг ЭҲФ кўрсаткичлари билан тўғри келмаслиги.\nАгар бундай вазият юзага келса, сиз:\n1) контрагентларга 2020 йил июль–сентябрь ойлари учун тақдим этилган ЭҲФни солиштириш зарур. Буни my.soliq.uz электрон ҳисобварақ-фактуралар сервиси - E-faсtura ёрдамида бажариш мумкин. Бу ҳақда батафсил бу ерда ўқинг.\n2) ҳисобварақ-фактураларни расмийлаштириш ва олдинги ҳисобот даврлари (2020 йил январь-июнь ойлари) учун ЭҲФ тизимидаги сизнинг бошланғич ҳисоб маълумотларингиздан келиб чиқиб тузатиш зарур;\n3) сизнинг ЭҲФ маълумотларингизни 2020 йил I чорак ва ярим йиллик учун тақдим этилган Айланмадан олинадиган солиқ ҳисоб-китоби маълумотлари билан солиштириш зарур;\n4) зарурат бўлган ҳолда 2020 йил I чорак ва ярим йиллик учун айланмадан олинадиган солиқ бўйича қайта ҳисоб-китобларни топшириш зарур.\nУшбу барча ҳаракатлардан кейин сиз 9 ой учун Айланмадан олинадиган солиқ ҳисоб-китобини тўлдира оласиз ва ҳеч қандай хато юзага келмайди.\nАйланмадан олинадиган солиқ ҳисоб-китобини тўлдирган ҳолда сиз яна нималарга эътибор беришингиз лозимлиги ҳақида бу ерда ва бу ерда ўқинг.


Ўзбекистон Республикаси Адлия вазирлиги - Адлия вазирининг Мустақилликнинг 23 йиллигига бағишланган байрам тадбиридаги табрик сўзи\n21:54:32 (GMT +5), Пш, 4 июн 2020\nАдлия вазирининг Мустақилликнинг 23 йиллигига бағишланган байрам тадбиридаги табрик сўзи RSS обуна\nАдлия вазирининг Мустақилликнинг 23 йиллигига бағишланган байрам тадбиридаги табрик сўзи\nАссалому-алайкум ҳурматли ҳамкасблар !\nЯна икки кундан сўнг барчамизга қадрли бўлган мустақиллик байрамини катта шодиёна билан тантана қиламиз.\nАввало, Сизни, Сизлар орқали оила аъзоларингиз ва яқинларингизни истиқлолимизнинг қутлуғ тўйи билан самимий муборакбод этаман!\nСир эмас, бу кунларга етишнинг ўзи бўлмади. Бугунимиз фаровон, келажагимиз порлоқ бўлиши учун оғир кунларни бошимиздан кечиришимизга тўғри келди. Истиқлол мислсиз курашлар, ғоят қатъий ирода туфайли ҳимоя қилинди.\nМазмунан беқиёс ушбу йилларда ҳаётимизда рўй берган оламшумул ўзгаришларни кўз олдимизга келтирганимизда, киши кўнгли беихтиёр равшан тортади. Шундай юртда туғилганинг, яшаётганинг учун Яратганга беҳисоб шукроналар айтасан. Бу муваффақиятларга бағрикенг, меҳнаткаш халқимизнинг юксак ақл-заковати, жасорати, фидойилиги натижасида эришилди, десак муболаға қилмаган бўламан.\nЎзининг 23 ёшини қаршилаган Ўзбекистон айни балоғат ёшига етган, билаги кучга, юраги ғайратга тўлган. Бош ижодкори муҳтарам Президентимиз бўлган тараққиётнинг “Ўзбек модели” бугун бутун жаҳонда тан олинди ва дунёнинг энг илғор мамлакатлари биз билан ҳамкорлик қилмоқда.\nҚисқа вақтда ғалла ва ёнилғи – энергетика мустақиллигига эришилди. Халқ хўжалигининг етакчи соҳаларини модернизация қилиш, илғор техника ва технологиялар билан таъминлаб, замонавий корхоналар бунёд этиш кун тартибига қўйилиб муваффақият билан амалга оширилди.\nФуқароларимизда асрлар бўйи сўндирилган хусусий мулк туйғусини уйғотиш, турмуш фаровонлигининг асосларидан бири сифатида кичик бизнес ва фермерлик ҳаракатини қўллаб-қувватлаш изчиллик билан давом этмоқда. Натижада дунёнинг мана-ман деган мамлакатлари иқтисодий таназзулдан ҳамон тўла халос бўлмаган бир вақтда юртимизда барқарор ўсиш суръатлари давом этмоқда.\nМуҳтарам Юртбошимиз таъбири билан айтганда, мустақиллик - бу ҳеч кимга қарам бўлмасдан, ўз миллий манфаатларимизни, узоқ ва давомли мақсадларимизни кўзлаб, иқтисодиётимизнинг барқарор суръатлар билан ўсишини таъминлаш, аҳолимизнинг фаровонлигини, халқаро майдонда ватанимизнинг обрў-эътиборини муносиб даражага кўтаришдир.\nЮртимизни модернизация қилиш йўлидаги дадил қадамларимиз дунё жамоатчилиги, шунингдек, нуфузли халқаро молия ташкилотлари томонидан ҳам эътироф этилмоқда. Буюк Британиянинг машҳур консалтинг компанияси томонидан тақдим этилган узоқ муддатли инвестициялар жалб қилиш учун жаҳоннинг энг қулай мамлакатлари рўйхатида мамлакатимиз дастлабки йигирмата давлат қаторидан ўрин эгаллаганлиги фикримиз далилидир.\nБиргина, ўтган йилда инвестиция дастурини амалга ошириш доирасида 13 миллиард доллар қийматидаги капитал қўйилмалар ўзлаштирилди.\nЎзбекистон бизнесни рўйхатга олиш шартлари бўйича жаҳон миқёсида 66 позиция юқорига кўтарилиб, рейтинг ўтказилган 189 мамлакат орасида 21-ўринни эгаллади. Яқинда Мустақил Давлатлар Ҳамдўстлиги давлатлараро статистика қўмитаси яна бир кўрсаткични эълон қилди. Унга кўра, 2014 йил 1- ярим йиллигидаги ривожланиш даражасига кўра, Ўзбекистон саноат маҳсулотлари ишлаб чиқариш бўйича МДҲда биринчи ўринни эгаллади. Юртимизда бу соҳа ўтган йилнинг шу даврига нисбатан 8 фоиздан ортиққа ўсган.\n“Ижтимоий фикр” жамоатчилик фикрини ўрганиш маркази томонидан мустақиллигимизнинг 23 йилллиги муносабати билан ўтказилган ижтимоий сўров натижаларига кўра, мамлакатимиз фуқаролари истиқлол байрамини кўтаринки кайфият ва келажакка ишонч руҳида кутиб олмоқда. Сўров қатнашчиларининг фикрича, амалга оширилаётган кенг кўламли ислоҳотлар фуқароларимиз ҳақида ғамхўрлик қилиш ва уларнинг ҳуқуқ ҳамда манфаатларини ҳимоя қилишга қаратилган.\nҚишлоқ аҳолиси учун шинам уй-жой шароитларини яратиш чора-тадбирлари ҳам фаол амалга оширилмоқда. Бугун яна бир бор эътироф этиш керакки, миллий қадриятларимизни тиклаш, баркамол авлоднитарбиялаш борасидаги саъй-ҳаракатлар ҳар жабҳада намоён бўлмоқда. Давлат харажатларининг 60 фоизидан ортиғи соғлиқни сақлаш, таълим, аҳолини ижтимоий муҳофаза қилиш ва бошқа соҳаларга йўналтирилмоқда.\nА з и з ҳ а м к а с б л а р !\nСуд-ҳуқуқ ислоҳотлари самарасини таъминлаш борасида кенг кўламли ислоҳотлар бугун амалда кутилган самараларини бераётганлигини нафақат юртдошларимиз, балки хорижлик экспертлар ҳам якдиллик билан эътироф этишмоқда. Жаҳон миқёсидаги қонун устуворлигининг навбатдаги индексини эълон қилган “Де волд жастис прожект” мустақил халқаро ташкилотининг йиллик маърузасида Ўзбекистон ҳуқуқ-тартибот ва хавфсизликни таъминлаш бўйича етакчи беш мамлакат қаторидан ўрин олганлиги бу йўлдаги ислоҳотлар самарасига берилган юксак халқаро баҳодир.\nБундай эътирофга адлия вазирлиги ҳам мамлакатда бош қонун ижодкори, содда қилиб айтганда, мустақил давлатимизнинг ҳуқуқий ҳимоячиси сифатида муносиб ҳисса қўшаётганлиги алоҳида эътирофга сазовор.\nҚонун ижодкорлиги, аҳолига ҳуқуқий ёрдам кўрсатиш, суд-ижро ишлари, тадбиркорлик, шартномавий муносабатлар, халқаро-ҳуқуқий муносабатлар, адвокатура, инсон ҳуқуқларини ҳимоя қилиш, юридик шахсларни давлат рўйхатидан ўтказиш ва таълим йўналишида амалга оширган ишларимиз самараси салмоқли бўлмоқда.\nЖумладан, “Соғлом бола йили” Давлат дастурида белгиланган норматив-ҳуқуқий ҳужжатлар лойиҳаларини тайёрлаш, ҳуқуқий экспертизадан ўтказиш жараёни тизимли равишда амалга оширилмоқда.\nМаълумки, қонун ижодкорлиги жараёнида вазирлигимиз нафақат қонун лойиҳаларини тайёрлаш, балки уларнинг Конституция ва қонунчиликка мувофиқлигини аниқлаш бўйича ҳуқуқий экспертиза ўтказади.\nШу жиҳатдан, тезкор ислоҳотлар жараёни адлия органлари ваколатларини ҳам қонунчилик асосида такомиллаштиришга хизмат қилмоқда.\nАйрим вазирлик ва идоралар томонидан умуммажбурий тусдаги ҳужжатларни давлат рўйхатидан ўтказмасдан амалга киритиш ҳолатлари бўйича май ойида қабул қилинган қонунчиликка асосан вазирлигимиз зиммасига катта масъулият юклатилди. Эндиликда, вазирликлар, давлат қўмиталари ва идораларнинг мансабдор шахсларини давлат рўйхатидан ўтказилмаган норматив-ҳуқуқий ҳужжатларни амалга киритганлик учун маъмурий жавобгарликка тортиш белгиланди. Бундан кўзда тутилган олий мақсад, айбдорни жазолаш эмас, аксинча, мансабдор шахсларнинг фуқаролар ҳуқуқ ва манфаатлари ҳимоясига эътиборини янада кучайтириш, уларнинг кундалик фаолиятида қонунларга ҳурмат руҳини сингдиришдан иборатдир.\nВазирлигимиз томонидан Ўзбекистонда миграция соҳасидаги сиёсатни такомиллаштириш, миграция назоратини ташкил қилиш, жабрланувчи ва гувоҳларнинг жиноят процесси жараёнида ҳам, ундан кейин ҳам хавфсизлигини таъминлаш ҳамда уларга нисбатан хавфсизлик чораларининг аниқ рўйхатини белгилаб беришга қаратилган қонун лойиҳалари ишлаб чиқилиб Вазирлар Маҳкамасига киритилди.\nФуқаролик жамияти институтлари фаолиятига тааллуқли норматив-ҳуқуқий ҳужжатларни такомиллаштиришга алоҳида эътибор қаратилмоқда. Бу йўналишда вазирлик ташаббуси билан 5 та норматив-ҳуқуқий ҳужжат лойиҳалари тайёрланди.\nХалқаро арбитражларда Ўзбекистон манфаатлари самарали ҳимоя қилинмоқда. Жорий йилнинг ўтган даври мобайнида Адлия вазирлигида чет давлатлар ва халқаро ташкилотларнинг вакиллари иштирокида 16 та учрашувлар ташкил этилди, ходимларимизнинг хорижга 40 га яқин сафарлари амалга оширилди.\nТадбиркорлар ҳуқуқ ва манфаатларини ҳимоя қилишни кучайтириш, уларнинг молиявий-хўжалик фаолиятида текшириш сонини чеклаш, қўшимча солиқ имтиёзлари ва преференциялар беришга қаратилган қонунчилик ва меъёрий-ҳуқуқий ҳужжатлар қабул қилинишида ҳам адлия органлари ходимлари фаол иштирок этдилар.\nЖорий йилда Ҳукумат топшириқларини самарали тарзда бажаришда адлия органлари, шу жумладан Сизлар томонингиздан ҳам эътиборга лойиқ ишлар амалга оширилганлигини алоҳида таъкидлаб ўтмоқчиман. Хорижий давлатларга доимий яшаш учун чиқиб кетган фуқароларнинг рўйхатларини ФҲДЁ органлари орқали текшириш юзасидан бажарган ишларингиз алоҳида таҳсинга сазовордир.\nҚишлоқ хўжалигида адлия органларининг фермерларга кўрсатаётган амалий ёрдамини ҳам эътироф этмасдан бўлмайди. Шундай фаолият натижасида жорий йилда мамлакатимиз тарихида илк бор 8 миллион тоннадан ортиқ ғалла ҳосили бунёд этилишида ходимларимизнинг ҳиссаси салмоқли бўлди.\nШу кунларда Ҳукумат топшириғига асосан вазирлигимизнинг бир неча ходимлари пойтахт вилоятининг катта, шу билан бирга, деҳқончилиги мураккаб бўлган Қуйичирчиқ ва Пискент туманларида пахта терими олдидан фермерларимизга яқиндан ёрдам кўрсатмоқдалар.\nХабарларингиз бор, Қонунчиликка риоя этилиши устидан назорат қилиш Бош бошқармаси ва унинг ҳудудий бўлимлари давлат ҳокимияти ва бошқаруви органлари фаолиятида ҳуқуқни қўллаш амалиётини ўрганиш ҳамда таҳлил этиш, қонун бузилиши ҳолатларининг олдини олиш борасида ваколат доирасида муайян, қолаверса, эътирофга лойиқ ишларни амалга оширди.\nБугун мазкур фаолиятни янада такомиллаштириш мақсадида, Муҳтарам Президентимизнинг Фармони асосида ҳуқуқни қўллаш механизмлари янада кучайтирилиб, эндиликда Бош бошқарма прокуратура органларида ўз фаолиятини давом эттиради. Шубҳасиз, бундай ислоҳотлар, ваколатларни янада кенгайтириш орқали жамиятда қонун устуворлигини сўзсиз таъминлашга хизмат қилади. Адлия органларида тамал тоши қўйилган мазкур тизим билан бундан кейин ҳам ҳамкорлигимиз изчиллик билан давом этади.\nТизимга кирувчи идоралар фаолиятини такомиллаштириш мақсадида ҳам бир қатор ишлар амалга оширилмоқда.\nРеспублика суд экспертизаси маркази фаолиятини янада такомиллаштириш мақсадида Ҳукумат қарори билан марказнинг янги биносини қуриш учун лойиҳа ишлари амалга оширилмоқда. Юристлар малакасини ошириш марказида ўқитишнинг замонавий услублари жорий этилди.\nЎтган йилда ФҲДЁ органлари учун 17 та янги бино қурилган, 11 та мавжуд бинолар таъмирланган бўлса, жорий йилда вазирлик томонидан ФҲДЁ органлари учун 21 та янги бино қуриш ва 9 та мавжуд биноларни таъмирлаш учун қарийб 17 миллиард сўм маблағ ажратилган. Ҳозирда янги қурилган ва капитал таъмирланган бир неча биноларда аҳолига сифатли юридик хизмат кўрсатилмоқда.\nҲукумат фармойишига асосан “Адолат” нашриёти давлат корхонаси замонавий ва ҳар томонлама қулай бино билан таъминланди. Шунингдек, Ҳукуматимизнинг яна бир қарорига асосан муассислигимиздаги “Инсон ва қонун” газетаси ҳамда “Ҳуқуқ ва бурч” журнали таҳририятлари ҳам шаҳар марказида жойлашган замонавий бинога эга бўлди.\nМеҳнатда намуна кўрсатиб ҳудудлардан вазирликка ишга келадиган ходимларимиз учун Ҳукумат фармойишига асосан 5 та хизмат уйлари ажратилди.\nВазирлик ва ҳудудий адлия органларида ҳужжатлар айланишини тезлаштириш ҳамда ортиқча қоғоз сарфини қисқартириш мақсадида электрон ҳужжат айланмаси дастури ишга туширилди.\nАлбатта, амалга оширилган ишларимиз сарҳисоби салмоқли, мен бу ҳақда яна кўп гапиришим мумкин. Адлия органлари моддий-техника базасини мустаҳкамлаш, ходимларимизни ҳар томонлама қўллаб-қувватлаш борасида ҳали яна бир қатор дастурларни амалга оширишни режалаштирганмиз.\nКези келганда яна бир гап. Мана бир йилдирки, вазирлик раҳбариятида вазир ўринбосари ловозими вакант саналади. Шунингдек, вазирлигимиз халқ хўжалигида амалга оширилаётган барча ислоҳотларга кенг жалб қилинмоқда. Шундай бўлсада, соҳада белгиланган вазифаларни ўз вақтида ва сифатли бажаришга ҳаракат қилмоқдамиз. Фурсатдан фойдаланиб, ўз йўналишида иш ҳажмининг кўплигига қарамасдан масъулиятни зиммасига олиб фаолият кўрсатаётганликлари учун Сизларнинг номингиздан Музроб Муборакхаджаевич, Анвар Акрамович ҳамда Зокиржон Суръатовичга миннатдорчилик билдираман.\nСамарали ва фидоий меҳнат ҳар доим халқимиз ва Давлатимиз раҳбарининг эътиборида бўлиб келаётганлигига бевосита гувоҳмиз. Энг улуғ, энг азиз байрамимиз муносабати билан қонун ижодкорлиги ва ҳуқуқни қўллаш борасидаги фаолияти учун бу йил мукофотланган ходимларимиз сони яна иккитага ортиб 9 нафарни ташкил этгани, шундан 2 нафар ҳамкасбларимизнинг “Ўзбекистон Республикасида хизмат кўрсатган юрист” Фахрий унвони билан тақдирланганликлари адлия органлари ва муассасалари ишига берилган юксак баҳо бўлиб, алоҳида эътирофдир.\nҲ у р м а т л и ҳ а м к а с б л а р !\nЎзбекистон истиқлолнинг илк кунлариданоқ ташқи сиёсат бобида мустақил стратегиясини маълум қилди. Шунга асосланган ҳолда, мамлакатимиз ташқи сиёсатининг энг муҳим йўналишларидан бири - халқимиз тинчлиги минтақавий хавфсизликни таъминлаш ва унинг барқарорлигига таҳдид солаётган ҳар қандай кучларга қарши қатъий кураш олиб боришдан иборатдир.\nЖорий йилда ушбу байрам мамлакатимиз бўйлаб юртимиз салоҳияти, халқимиз хоҳиш-иродасини ўзида мужассам этган эзгу шиор асосида нишонланмоқда. Албатта, истиқлол байрамининг бетакрор бундай ном остида нишонланишида ўзига хос мазмун бор.\nЮртбошимизнинг байрамга тайёргарлик кўриш ва ўтказиш тўғрисидаги Қарорида қайд этилганидек, улуғ айёмни муносиб кутиб олиш ва ўтказиш мақсадида бугунги кунда олиб бораётган маънавий-маърифий фаолиятимизнинг асосий маъно-мазмунини аввало биз танлаган тараққиёт йўлининг ҳар томонлама тўғри ва ҳаётий йўл эканини, янги ҳуқуқий демократик давлат ва эркин фуқаролик жамияти қуриш борасида биз эришган ютуқ ҳамда марраларнинг моҳиятини юртимиз аҳолиси ҳамда жаҳон жамоатчилигига етказиш даркор.\nДарҳақиқат, Ўзбекистондек гўзал бир диёрда туғилиш ва яшаш бахти ҳар кимга ҳам насиб қилавермайди. Шундай экан, унинг қадрига етиб, бугунги дунёда юз бераётган таҳликали замонда эзгу ниятлар билан яшаш, юрт тинчлиги, Ватан равнақи учун жон куйдириб ишлаш, огоҳлик ва ҳушёрликни қўлдан бермаслик бизнинг ҳам бош мақсадимиз бўлмоғи лозим.\nШубҳасиз, истиқлолни ўзининг бахти ва тақдири деб билган мард ва танти халқимизнинг муносиб вакиллари бўлган ходимларимиз, Ватанимизни янада гуллаб-яшнатиш, Мустақиллигимизни мустаҳкамлаш учун бундан кейин ҳам барча имкониятни ишга солиб фаолият кўрсатадилар.\nСўзимнинг якунида Сизни ва яқинларингизни истиқлолимизнинг қутлуғ тўйи билан яна бир бор табриклайман. Барчангизга сиҳат-саломатлик, куч-қувват ва омад, хонадонларингизга файзу-барака тилайман.\nИстиқлолимиз абадий, юртимиз тинч, осмонимиз доимо мусаффо бўлсин! Мартабангиз улуғ, меҳнатингиз қадрли бўлиши барчангизга насиб этсин.\n2014 йил 29 август.


18:35 / 21.06.2017\n«Интерфутбол» нашри Ўзбекистон терма жамоасининг собиқ футболчиси Азамат Абдураимовдан терма жамоанинг сўнгги натижалар ҳақидаги фикрларини сўраб, интервью олди.\n- Албатта, мен ҳам барча мухлислар сингари ғалабага умид қилгандим. Ишонган эдим, демоқчи эмасман. Ишонч ва умид ўртасида фарқ бор. Бунгача Эронни Миржалол Қосимов мураббийлигида «Озоди» стадионида мағлуб этишни уддалаган эдик. Очиғини айтсам, мен мураббийларга эмас, кўпроқ футболчиларга ишонгандим. Айниқса, терма жамоамиз етакчилари Одил Аҳмедов, Азиз Ҳайдаров ва Сервер Жепаровни саралашнинг энг муҳим ўйинида жамоадошларини ўз ортларидан эргаштира олади, деб ўйлагандим. Сабаби, ЖЧ-2018 финал босқичига чиқиш учун бизни фақат ва фақат ғалаба қониқтирарди. Шунинг учун, бу ўйинга «майдонда жон бер, лекин ғалаба қозон», деган шиор берган бўлардим. Қолаверса, терма жамоанинг аксарият футболчилари ўйиндан олдин берган интервьюларида Эронни мағлуб этишларини, мураббийимиз эса мезбонларга «сюрприз» тайёрлаб қўйилганини айтганди. Мана шу омиллар терма жамоамизнинг саралашдаги энг зўр ўйинини кўрсатиши ва ғалаба қозониши учун умид уйғотганди. Афсуски, амалда бундай бўлмади. Рақибга аталган «сюрприз»ни ҳам кўрмадик. Энг ёмони, ғалабага бўлган ҳаракат ҳам кўзга ташланмади. Футболда мўъжизалар учрайди. Буни ҳеч ким инкор эта олмайди. Ўз мисолимизда айтсак, 1994 йилги Осиё ўйинлари фикримга яққол исбот бўлади. Ўша мусобақанинг ярим финалида Жанубий Корея термасини мўъжиза эвазига мағлуб этгандик. Тан оламиз, кореяликлар биздан яққол устун ва кучли эдилар. Дарвозабонимиз Юрий Шейкин бўлмаганида биз аниқ ютқазардик. Қолаверса, ҳимоячиларимиз ҳам ўйинга жонларини тиккандилар. Агар омад бизга кулиб боқмаганида, ўша учрашувда дарвозамиздан аниқ 5-6та тўп ўтказиб юборардик. Омадга ҳам кўп нарса боғлиқ. Лекин омад ғалабага иштиёқи жуда кучли жамоаларга кулиб боқади. Яна бир бор айтаман, бизнинг йигитларда иштиёқ йўқ эди. Ўтган йилги Европа чемпионатини эсга оламиз. Уэльс ва Исландия термалари ҳар бир учрашувда сўнгги сонияларгача кураш олиб боришди. Бу икки жамоа маҳорат ва тажриба бобида рақибларидан яққол кучсиз эдилар. Аммо ўша иштиёқ эвазига ҳеч ким кутмаган ғалабаларга эришдилар. Ўз навбатида, мураббийлар штабига ҳам кўп нарса боғлиқ. Эътибор бердингизми, мен мураббийлар штаби жумласини ишлатдим. Ҳали ўйиннинг тактик томондан шакллантирилиши ҳақида гапирмаяпман. Футболчиларнинг оддий руҳий ҳолати ҳам маромида эмасди. Биз шу кунгача Бабаяннинг яхшигина психолог, кучли мотиватор экани ҳақида кўп эшитганмиз. Унинг бу маҳорати Филиппин ёки Яман терма жамоасига қарши кечадиган баҳсга тайёрлашга етади, ундан кўпига эмас. Масалан, Сурия билан бўлган ўйинда ҳам футболчилар мураббийлари ва энг муҳими, Ватан учун жон фидо қилишга тайёр эканликларини кўрмадим.\n- Ўйин ўтиб бўлганидан кейин таркибнинг тўғри танлангани ёки аксинча эканлигини муҳокама қилиш осон. Бундай вазиятда мен ҳамиша мураббий томон бўлганман. Жамоадаги ҳозирги муҳит, футболчиларнинг ҳолатини ҳеч ким мураббийдан яхшироқ билмайди. Аввалги ўйинлар ва Бабаяннинг тактикасидан келиб чиққан ҳолда, Эронга қарши учрашувга танланган таркибдан ҳайратга тушмадим. Бош мураббий натижага жавоб беради, демакки, таркиб танлашга ҳам у масъул. Агар мен бош мураббий бўлганимда, майдонга бошқа таркибни туширардим. Бу ерда гап маълум бир футболчи ҳақида кетмаяпти. Гап шундаки, мураббий танлаган тактик схемага ўша футболчи жавоб бериши керак. Бошқа томондан олиб қарасак, футболда шундай қонун-қоидалар борки, уларни бузиб бўлмайди. Яъни, ўз клубида деярли ўйин амалиётига эга бўлмаган футболчининг майдонга тушишига йўл қўймаслик лозим.\n- Ғалаба футболчиники, мағлубият эса мураббийники бўлиб келган. Натижага ҳамиша бош мураббий жавоб берган. Бу менинг гапим эмас, балки тарихий ҳақиқат. Ҳозир мағлубиятга бир нечта сабабларни келтириб ўтиш мумкин. Ўйлайманки, ҳали бу ўйин яхшигина муҳокама қилинади. Кейинги учрашувгача етарлича вақт бор. Хатоларимизни кўриб чиқиш учун етарли муддат. Ҳамма гап тўғри хулоса чиқаришда. Ўтган йили Сеулда Жанубий Кореяга қарши кечган ўйиннинг биринчи бўлимида олдиндан ўйланган тактикага гувоҳ бўлгандик. Футболчиларимиз мезбонларнинг майдонда эркин ҳаракат қилишига йўл беришмаган эди. Кучли прессинг эвазига кореяликларнинг тўп билан эркин муомала қилишини чегаралаб қўйишганди. Босим остида қолган майдон эгалари хато қилишга мажбур бўлгандилар. Бикмаев эса бу «совға»дан унумли фойдаланиб, мезбонларни жазолаганди. Ўша учрашувнинг биринчи бўлимида мураббийлар штабининг иши кўринган эди. Эрон билан ўйинда худди шундай олдиндан ўйланган комбинацион, тактик футболни кўрмадик. Ҳимоячиларнинг қўпол хатоси сабаб Азмун майдон марказидан қочиб кетиб, Лобановни ожиз қолдирди. Дарвозабон иккала вазиятда ҳам бизни қутқармади.\n- Албатта, Андреевнинг эрта алмаштирилиши мураббийларнинг режаларини бузиб юборди. Лекин чап қанот ҳимоячисининг жароҳат олишини катта йўқотиш сифатида қабул қилиш керакми? Нима, бизнинг ўйинимиз чап қанот ҳимоячиси орқали қурилиб, ҳужумларимиз у томонидан ривожлантириладими? Йўқ, албатта! Энг кутилмаган ҳолат Андреевнинг ўрнига Ҳошимовнинг майдонга туширилиши бўлди. Ваҳоланки, захира ўриндиғида Сайфиев ўтирган эди. Боз устига, Бабаян Денисовнинг ўйнай олмаслигини бир неча ҳафта олдин билганди. Нега ўртоқлик ўйинида чап қанот ҳимоячиси бўлган Фаррух Сайфиев синаб кўрилмади? Нимага назорат баҳсида ҳам, расмий ўйинда ҳам фақат Лобанов майдонга тушиши керак? Мабодо, Саша жароҳат олса нима бўлади? Терма жамоада ўйин амалиёти бўлмаган дарвозабонга мурожаат қилинадими? Энди Бабаян наздида бугунги кундаги биринчи рақамли ҳужумчимиз ҳақида. Тан олиш керак, Игорь Сергеев ҳозирда ўзининг бир пайтлардаги юқори спорт формасидан анча йироқда. У жароҳатидан эндигина фориғ бўляпти. Нимага шундай муаммоси бор футболчига иккинчи бўлимда ҳам имконият берилди? Энг муҳими нима, биласизми? Бабаянга жамоани қийин вазиятдан олиб чиқиб кетиш етишмайди. Ҳисобда ортда бораётган вазиятда қандай йўл тутишни билмайди. Иккинчи бўлимда мезбонлар ҳисобда олдинда бораётганларига қарамай, футболчиларимизга ҳужум уюштириш учун имконият беришди. Улар ҳужумга ўтиб, таваккал қилишмади. Ҳисобни сақлаб қолиш учун эҳтиёткорлик билан ўйнашди. Бизникилар эса бундай имкониятдан фойдаланиб қола билишмади. Мураббийларимиз ўйин аввалида учрашувга қандай тактика танланган бўлса, ўша услуб асосида ўйнашда давом этишни афзал билишди. Бизнинг мураббийларда тактикани ўйиннинг боришига қараб ўзгартириш керак, деган тушунча йўқ. Қанотлардаги футболчилар алмаштирилди. Абдухолиқов захирага олингач, унинг ўрнида, яъни марказий ҳужум позициясида Сергеев ҳаракат қила бошлади. Яна ўша эски - 4-2-3-1 схемасига ўтилди. Бутун ўйин давомида дарвоза томон биттагина зарба йўллай олдик. Шу ҳам ноаниқ чиқди. Хуллас, ижобий натижа ҳақида гап-сўз бўлиши мумкин эмас. Дарвозага аниқ тўп йўллай олмаяпмизу, қандай қилиб ғалаба қозонамиз? Ҳимоядан ҳужумга ўтиш жуда секин амалга ошди. Табиийки, майдон эгалари ортга қайтиб, барча зоналарни ёпишга улгуришди. Эронлик ҳимоячиларнинг бўйдор эканлигини била туриб, қанотлардан ҳужумлар ташкил қилдик. Темурхўжада битта имконият бўлди. Ўша дарвоза томон берилган ягона зарба муаллифи ҳам Абдухолиқов эди. Сергеев эса умуман кўринмади. Хуллас, мураббийларга ўйин ва таркиб юзасидан саволлар бисёр. Ўйлайманки, улар бу саволларга жавоб беришади.\n00:35 / 25.03.2018\nИнтервью: Денисов терма жамоанинг муваффақиятсизлиги ва ўзининг клубдаги ҳолати ҳақида\n11:20 / 26.10.2017\n12:10 / 20.10.2017


Қатар-2016. Жанубий Корея мезбон жамоани енгиб, олимпиадага борадиган бўлди » Скачать музыку бесплатно новинки музыки 2016-2017\nҚатар-2016. Жанубий Корея мезбон жамоани енгиб, олимпиадага борадиган бўлди\nКомментариев: 0 Просмотров: 303 Дата: 27-01-2016, 04:36 Жанубий Корея U23 терма жамоаси Осиё қитъасидан Рио-2016 йўлланмасини қўлга киритган иккинчи жамоага айланди. Кореяликлар Осиё чемпионатининг ярим финалида мезбон ҳисобланган Қатарни мағлуб этишга муваффақ бўлишди.Биринчи бўлимда жамоалар нисбатан эҳтиёткор ўйин намойиш қилишди ва танаффусга қадар ҳисоб очилмади.Иккинчи бўлим бошида эса кореяликлар ҳисобни очишди. Шарқликлар тўпни эгаллаган заҳоти ҳужумда очилаётган ҳужумчи томон етказишди. Қатар посбони Мусаб Хидир олдинга югуриб чиқди, аммо тўпга биринчи бўлиб Рю Сеунг-Ву зарба берди ва дарвозани ишғол қилди.Шундан сўнг ҳам Шин Тэ Йонг шогирдлари тартибли ўйин намойиш қилишда давом этишди. Улар ҳисобдаги фарқни ошириш учун имкониятларга эга бўлишди, аммо улардан фойдалана олишмади. Қатарнинг эса олдинга ўтишдан, таваккал қилишдан бошқа иложи йўқ эди. Уюштирилган бир нечта ҳужумлардан сўнг ўйиннинг 79-дақиқасида Аҳмад Алауддин ҳисобни тенглаштирди. Ўнг қанотдан етказилган узатмага ҳужумчи зарба берди ва дарвозабон тўпни ушлаб қола олмади.Ҳисоб тенглашганидан кейин Феликс Санчес шогирдлари яна олдинга ўтишди. Бир вазиятда улар гол уришга жуда яқин келишди, аммо корейслар катта қийинчилик билан хавфни бартараф этишди. Сўнгги дақиқаларда эса Жанубий Корея қарши ҳужумда бир эмас, иккита гол уришга муваффақ бўлди.Шу тариқа, Япониядан сўнг Ж.Корея ҳам Бразилияда ўтадиган олимпиада йўлланмасини қўлга киритди. Бу жамоалар Осиё чемпионатининг финалида тўқнаш келишади. Қатар эса Рио-2016 йўлланмаси учун Ироққа қарши баҳс олиб боради.Ёшлар ўртасида Осиё чемпионати, ярим финалҚАТАР - ЖАНУБИЯ КОРЕЯ - 1:3Голлар: Аҳмад Алауддин (79) — Рю Сеунг-Ву (49), Квон Чанг-Хун (89), Мун Чанг-Жин (90+6) - деб хабар бермоқда Stadion.uz нашри.


"Ўзбекнефтгаз" ва "ERIELL Group" бешта янги қудуқни фойдаланишга топширди » Жаҳон - бизнинг нигоҳимизда! .\nБош саҳифа Жаҳон - бизнинг нигоҳимизда! » Жамият » "Ўзбекнефтгаз" ва "ERIELL Group" бешта янги қудуқни фойдаланишга топширди\nЖамият 20-03-2020, 10:56 0\nХусусан, Қорақалпоғистон Республикасидаги “Шимолий Бердақ” конида 77-сонли қудуқ, шунингдек диаметри 108х6 мм ва узунлиги 1150 м га тенг бўлган шлейф газ қувури фойдаланишга топширилди. Ушбу қудуқ 66-сонли қудуқнинг мавжуд шлейфига уланган.\nАйни пайтда Устюртда “Арслон” конининг 18-сонли қудуғи, шунингдек диаметри 108х6 мм ва узунлиги 1250м га тенг бўлган шлейф газқувури фойдаланишга топширилди. Қудуқ “Арслон” конидаги мавжуд газ тўплаш шохобчасига уланган.\nҚашқадарё вилоятида “Сомонтепа” конидаги 127-сонли қудуқ ишга туширилди. Шунингдек диаметри 114х9мм ва узунлиги 3500м га тенг шлейф газқувури барпо этилди. Қудуқ “Сомонтепа” конидаги мавжуд газ тўплаш шохобчасига уланган.\nБундан ташқари, “Шўртан” конида 327-сонли қудуқ фойдаланишга топширилди, шунингдек диаметри 114х9мм ва узунлиги 1422м га тенг шлейф газ қувури барпо этилди. Қудуқ “Шўртан” конининг мавжуд газ тўплаш шохобчасига уланган.\nБухоро вилоятида “Тўмарис” конининг 12-сонли қудуғи ишга туширилди, шунингдек диаметри 114х6мм ва узунлиги 620м га тенг шлейф газ қувури барпо этилди. Қудуқ “Тўмарис” конидаги мавжуд газ тўплаш шохобчасига уланган.\n"Ўзбекнефтгаз" АЖ Матбуот хизмати бу ҳақда хабар берди.


EXPO Restaurants & Cafes 2017 кўргазмасида қатнашиш учун 5 сабаб\n19:12 / 25.04.2017\n2017 йил 6-8 сентябрь кунлари Тошкентда II Халқаро «EXPO Restaurants & Cafes» кўргазмаси бўлиб ўтади. У HoReCa сегменти учун турли жиҳозлар ва асбоб-ускуналар ишлаб чиқариш соҳасидаги мутахассислар, ресторан бизнеси вакилларини бир жойга тўплайди.\nБу нима ўзи?\nБу минг кишилик қулай реклама ва бизнес майдони. Салоҳиятли сармоядорлар, хусусий тадбиркорлар, ресторан хўжайинлари, топ-менежменти, ресторан бизнеси ҳамкорлари ва умумий овқатланиш корхоналари мижозлари.\nИштирок этиш учун 5 сабаб\nСоҳага доир ОАВ билан ҳамкорлик. Кўргазма каталоги қатнашувчилар ва бошқа онлайн-оффлайн майдонлар вакиллари орасида тарқатилади.\nКўргазмани ўтказиш учун қулай вақтнинг танлангани янги йил мавсумолди ва келгуси йилдаги фаолиятингизни пухта режалаштириш имконини беради.\nМақсадли аудитория билан учрашув ва бевосита мулоқотингиз хизматларингиз ва маҳсулотларингизни сотиш имкониятини бир неча марта оширади ва мижозда шунчаки учрашув, деган совуқ таассурот қолдирмайди.\nАлоқаларингизни кенгайтириш ва янги ҳамкорлар ҳамда маҳсулотларни узлуксиз етказиб бера оладиганларни топиш имконияти.\nРеал вақт мобайнидаги энг йирик реклама майдони – 3 кун ичида 1000 нафардан ортиқ киши.\nМен тадбиркор эмасман, шартмикан?\n«EXPO Restaurants & Cafes 2017» халқаро кўргазмасида Тошкентнинг умумий овқатланиш борасида муваффақият қозонган барча корхоналарини билиб олиш мумкин. Унда сиз ресторан бизнесидаги асосий трендлар, умумий овқатланиш соҳасидаги янги хизматлардан хабардор бўласиз, ўзингиз ёқтирган ошхона ва ресторанларнинг бош ошпазлари билан танишасиз. Уларнинг мастер-класс ва тақдимотларида иштирок этишингиз мумкин бўлади. Бундан ташқари, турли хил сок ва ичимлик сувлари, ошхона асбоб-ускуналари, жиҳозлари, мебель ва идишларини ишлаб чиқарувчилар билан танишиш имконияти.\nII Халқаро «EXPO Restaurants & Cafes» кўргазмаси янги йил мавсуми олдидан ўтказилади. Бу вақтда ресторан бизнеси намоёндалари ушбу мавсум олди ва келаси йил учун тайёргарликларини кўра бошлайди. Шу сабабли, сиз ресторанлар жадвалидан хабардор бўлиб, ўз тантанангиз муддатини белгилаб олишингиз мумкин.\nКўргазмада кимлар иштирок этади?\n- Ресторанлар, кафе-барлар, тамаддихоналар ва бошқа умумий овқатланиш корхоналари,\n- Профессионал ресторан ускуналарини импорт қилувчилар,\n- Жилолаш ва қоплама материаллари ишлаб чиқарувчилар (ламинат, паркет, кафель, мармар, бўёқ ва б.),\n- Ёруғлиқ чироқлари ишлаб чиқарувчилари (люстра, торшер, бра, дизайнерлик ечимлари),\n- Кўкаламзорлаштириш бўйича мутахассислар (ландшафт дизайни, ички кўкаламзорлаштириш),\n- Пўлат ва темир маҳсулотлари (пешайвонлар, ўриндиқлар, стол-стуллар, тўсиқлар),\n- Мебель дўконлари, салонлари, цех ва фабрикалар,\n- Хом ашё етказиб берувчилар ва ҳамкорлар,\n- Реклама агентликлари (ташқи реклама, полиграфия, маркетинг ва маҳсулотни илгари суриш),\n- Кўчмас мулк агентликлари,\n- Байрам ва тантаналар ташкилотчилари (event-агентликлар, live-гуруҳлар, турли шоулар),\n- Бизнесни автоматлаштириш бўйича хизматлар вакиллари,\n- Давлат органлари ва тузилмалари (Солиқ қўмитаси, ФВВ, ИИВ, СЭС, Давлат мулки қўмитаси).\n2016 йилги кўргазма иштирокчилари\nLegion, SanVito Drinks LTD, Coca-Cola, Трюфель - Эжен Трюффо ресторани, R-Keeper Cloud, Arbuz, MIRTA MET, Splash, Sulton sharbati, Ko'k Choy, Artishock – тез овқатланиш ресторани, CMI gastrobar Tashkent, Yaponamama.uz, Dena, Autoprom technology, Anica, Light art show, Cellini, E’tiqod mebel, MANGA.uz, Суши Пицца Роллар, Pos systems, Concent time, Meri Poppins, XIVA CARPET, Aksesoriuz, Led Design Group.\nII Халқаро «EXPO Restaurants & Cafes 2017» кўргазмаси 6-8 сентябрь кунлари “Ўзэкспомарказ”да бўлиб ўтади.\nУнда иштирок этиш ва батафсил маълумот олиш учун қуйидаги телефон рақамларига қўнғироқ қилишингиз мумкин:


Нобель мукофоти қўмитаси Альберт Гор ва БМТнинг Иқлим ўзгариши бўйича ҳукуматлараро комиссиясининг ер юзида глобал иқлим ўзгариши бўйича амалга оширган ишларини юқори баҳолади.\n“Келажакда ер юзида иқлим ўзгариши аломатлари жиддий қабул қилиниши лозим. Давом этаётган иқлим ўзгариши инсониятга таҳдид солиши мумкин. Бу, ўз навбатида, миграция кўлами кенгайишига сабаб бўлиб, табиий захиралар учун кураш кучайишига олиб келиши мумкин. Бундай ўзгаришлар жаҳоннинг заиф давлатларига катта юк бўлади. Шунингдек, бу ўзгаришлар келажакда давлатлар ўртасидаги уруш ва зўравонликларга олиб келиш хавфи ҳам мавжуд”, - деди Нобель қўмитасининг Норвегия бўлими раҳбари Оле Данболт Моес.\n59 ёшли Альберт Гор Билл Клинтон президентлиги даврида АҚШ вице-президенти лавозимида ишлаган. 2000 йилда эса АҚШ президентлигига ўз номзодини қўйиб, мамлакатнинг амалдаги президенти Жорж Бушга мағлуб бўлган.\nКатта сиёсатдан чекинган Альберт Гор АҚШ университетларида глобал иқлим ўзгариши муаммосидан дарс бера бошлади.\nМазкур соҳада қилган изланишлари ва олган билимларидан Альберт Гор “Аччиқ ҳақиқат” номли ҳужжатли фильм яратди. Унинг бу фильми жорий йил бошида Америка киноакадемиясининг “Оскар” мукофотига сазовор бўлди.\nБМТнинг Иқлим ўзгариши бўйича ҳукуматлараро комиссияси жорий йил бошида ҳисобот эълон қилган эди.\nБу ҳисоботни тайёрлашда 130 давлатдан 2,5 мингдан зиёд олим қатнашган. Ҳужжатда атмосферага чиқарилаётган зарарли газлар Ер атрофига тўпланиб, иссиқлик сақланиб қолишига сабаб бўлаётгани далиллар билан исботланган.


Одамлар бор мангуликка тирикдир - Ishonch.uz\nБош саҳифа Спорт Одамлар бор мангуликка тирикдир\nБу ёруғ дунёда инсондан қилган ишлари, оқил фарзандлар, яхши ном қолади. Найманчалик Турғунбой Мирзаев ана шудай инсонлардан бири эди. Асли касби ҳайдовчи бўлган отахон ўғил-қизларини ҳунарли ва илмли қилиб тарбиялади. Набираларига эл-юртга қайишиб яшашдан катта саодат йўқлигини уқтириб, вояга етказди.\nКуни кеча “Наймансой” ёқасидаги Барзанги маҳалласида Турғунбой Мирзаев хотирасига бағишлаб тадбир ўтказилди. Раҳмонали, Тўлқинжон, Жасурбек Мирзаевлар уюштирган спорт мусобақасида ёш футболчилар қизғин баҳсга киришди.\nМаҳалла фаоллари, туман фахрийлари, қўшни маҳаллаларнинг спорт ихлосмандлари ҳам таклиф этилган хотира тадбири кўтаринки руҳда ўтди. Иштирокчиларга эсдалик совғалари топширилди.\nАввалги саҳифаҚурилиш материаллари саноатини ривожлантириш масалалари муҳокама қилинди\nКейинги мақолаБоғча болалари учун веломарафон ўтказилди


Абдураҳим Пўлат: сиёсий хайриячилик системаси яратишимиз лозим - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана Абдураҳим Пўлат: сиёсий хайриячилик системаси яратишимиз лозим - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана"/> Абдураҳим Пўлат: сиёсий хайриячилик системаси яратишимиз лозим - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана"/>\n”Юзга юз минг” кампанияси - 08 December 2006\n05:01 - Абдураҳим Пўлат: сиёсий хайриячилик системаси яратишимиз лозим\nМосквада аспирантурада ўқиб юргани йилларим, бир қозоқ танишим, уни ўзбекларнинг душмани деб бўлмасди, лекин бизга етарлича танқидий қарарди, шундай деганини ҳалигача эслаб юраман: “Ўзбеклар шунчалик айёрки, қулдорликка қарши эканликларини вақтидан олдин қулдорга билдириб қўймаслик учун, бутун умрларини қулликда ўтказишга тайёрлар”.\nТабиий, мен унинг фикрига қўшилмасдан роса тортишардим. Аммо…\nҲали “Бирлик” тузилмасдан олдин мен “Оролни асраш” комитетининг фаоли эдим. Унинг раиси Пирмат Шермуҳамедов билан бу комитетни аввал Экологик, кейин эса, Халқ Фронтига айлантириш режаларимиз бор эди. Бу йўналишда биринчи қадам сифатида, ўзим ишлайдиган Кибернетика институтида Комитетнинг бошланғич ташкилотини тузгач, бошқа инстиутларда ҳам шу йўналишда иш бошлаб юбордик.\n1988 йилнинг октябрь ойида Комитетнинг мажлисида мен шундай таклиф билан чиқдим: “Биз бу ерда тўпланиб олиб дод-фарёд қилаберганимиздан фойда кам. Ҳукумат барибир бизга қулоқ солмайди. Келинг, бугун ҳукуматга Очиқ хат билан мурожаат қилиб, ундан Орол денгизи муаммоси билан шуғулланишни бошлаши ҳақида ваъда талаб қилайлик. Жавоб бўлмаса, Комитетнинг кейинги мажлисини Ленин майдонида (ҳозирги Мустақиллик майдони) ўтказишимизни ҳаммага эълон қилайлик".\nТабиий, бу каби мажлис Ленин майдонида ўтказилмаслигини тушунардим. Мамлакатнинг бош майдонида митинг ва намойишларгина ўтказилади. Асл мақсадим, ўзбекларни тариихимизда илк марта митингга чақириш эди. Аммо, ўша пайтда Ўзбекистонда кўпчилик митинг сўзидан ҳам қўрқишини жуда яхши билганим учунгина “мажлис” сўзини ишлатгандим.\nЎша мажлисда асосий нотиқ бўлган Ўзбекистон Компартиясининг собиқ биринчи котиби, тарихда биринчи марта Совет Иттифоқи Коммунистик Партияси Политбюросининг аъзоси даражасига кўтарилган ўзбек Нуриддин Муҳиддинов мендан кейин дарҳол минбарга қайта югуриб чиқди. Мана унинг ўта эҳтирос билан айтган сўзларининг, балки, чақириқларининг қисқа маъноси: “Бу ёш фан докторини (исмимни ҳам билмасди – А.П.) огоҳлантирмоқчиман. Бундай гаплар билан келажагингизни барбод қилманг. Майдонда мажлис бўлармиди? Сиз халқни митингга чақирмоқдасиз. Ўзбек халқи ҳеч қачон митингга чиқмаган, чиқмайди. Бундай гапларни тўхтатайлик”.\nНуриддин ака ўзбек халқи ахир бир кун митинларга чиқшини тушунмасмиди? СССРнинг сал кам ҳамма жумҳуриятларида миллий ҳаракатлар қурилган, бошқа миллатларнинг бир қисми митинглар йўли билан ўз тилларини давлат қилиб эълон қилишга улгуришган, бошқалари ҳаракат қилишаётганди, Нуриддин ака буларни кўрмасмиди? Тушунарди ва кўрарди. Аммо, у эҳтиёткор эди. Ана энди қозоқ танишимнинг гапларини эслаб, ундан ўзингиз хулоса қилаберинг.\nМен ўша даврга оид воқеаларни ҳали кўп гапираман. Лекин асосий мавзуга тезроқ ўтиш учун бугун қисқароқ бўлмоқчиман.\nМенинг ўша кунги ва шунга ўхшаш кўплаб чиқишларимни эшитган бир гуруҳ ёзувчилар (уларнинг ичида Дадахон ҳасан, Салой Мадаминов, Дилором Исоқова, Зоҳир Аълам, Усмон Азим ва бошқалар борди) мени ўзлари тузишга бошлаган “Бирлик” халқ ҳаракатига таклиф қилишди. Уларга қўшилдим, икки ҳафта ўтар ўтмас, мени истамасам ҳам раисликка сайлашди.\n1989 йилнинг 19 март куни эрта саҳарда ўзбек тилига давлат тили мақоми бериш талаби билан ўтказишни режалаштирганимиз “Бирлик”нинг биринчи митингига уйдан чиқиб кетаётганда, хотинимга ҳам билдирмасдан, ухлаб ётган болаларимнинг пешонасидан ўпдим. Чунки, бугун кулгили кўринса керак-ку, аммо, ўша куни уйга қайтиб келаманми келмайманми деган савол бор эди ҳаёлимда. Қозоқ танишим айтган “эҳтиёткор ўзбеклардан” бири бўлсам, уйда қолишим керак эди.\nБироқ 1989 йил 19 мартда биз ўзбеклар қозоқ танишим айтган, Нуриддин Муҳиддинов тасдиқлаган “эҳтиёткорлик” чегарасидан чиққан эдик. Ўша куни ўзбекнинг тарихида биринчи митинг бўлди. Ўша митинг билан бошлаган жараёнлар натижасида аввал ўзбек тили давлат тили бўлди, кейин мустақилликка эришдик...\nБугун “эҳтиёткорлик” анъаналарини бузиб, ўзбеклар психологияси ҳали осонликча қабул қилмайдиган яна бир янгиликка ҳаммани ундамоқчиман.\nҲозир “Бирлик”дан бошқа ҳамма мухолиф груҳларларнинг вакиллари Ўзбекистонда мутлақо кўпчилик мавжуд режимга қарши эканлигини, 1-2 йил аввал одамлар режимга ва унинг раҳбарига қарши бировларнинг олдида гапиришдан қўрққан бўлишса, бугун буни очиқча қилишаётганини, эртага бўлмаса ҳам индинга одамлар бу режимга қарши исёнга чиқажакларини такрорлашдан завқ олишларини ҳар қадамда кўриш мумкин. Мен бу каби гапларни 15 йилдан бери эшитаман. Бу мутлақо йўқ нарса, бировлар истакларини ҳақиқат қилиб кўрсатишга интилмоқдалар, халос.\nДиктатураларда бундай бўлиши ҳам мумкин эмас. Диктатуранинг моҳияти шундан иборатки, у сиёсий актив мухолиф гуруҳларнинг овозини зўрлик билан ёпади, мутлақо кўпчиликни ташкил этувчи пассив оммани эса, бутун ахборот воситалари ўз контроли остида эканлигидан, яъни ошкоралик йўқлигидан фойдаланиб, алдашга эришади. Пассив кўпчилик, чин кўнгилдан, ҳеч қандай зўравонсизликсиз, ўз раҳбарларининг халқпарварлигига, мамлакатдаги аҳвол бошқаларникидан яхшилигига, бу раҳбарият бўлмаса ҳаммаёқ алғов-далғов бўлиб кетишига ишонади ва уни қўллаб қувватлайди. Мана шундай шароит остидаги режимга диктатура дейилади.\nОдамлар бир вақтлар Сталинга ишонганлар, урушда ростдан ҳам “Сталин учун” деб ўлимга кирганлар. У ўлганда ҳеч қандай буйруқсиз бир неча кунини хўнграб йиғлгаш билан ўтказган ўқитувчиларимиз ва баъзи акаларимизни менинг ўзим ҳам хотирлайман. Бугун диктатура остида яшаётган ўзбек халқининг аҳволи ҳам ўшандай. Бу унинг айби эмас, фожеаси.\nХалқни бу фожеали аҳволдан олиб чиқиш - демократик мухолифатнинг иши. Авваламбор одамларнинг кўзини очиш, уни ўз озодлиги учун курашга уюштириш лозим. Мухолифат сафларида уюштириш лозим.\nБу вазифани қисман бўлса ҳам АҚШнинг “Озодлик” ва “Америка Овози”, Англиянинг ББС радиолари ўзбек хизматлари қилиши мумкин эди. Аммо, буни яхши тушунган Ўзбекистон МХХси аллаақачон бу радиоларнинг ўзбек хизматларини ўз контроли остига ўтказиб олган. Улар, табиий, Ўзбекистон радиоларидан ошкоралик нуқтаи назаридан бироз тузук бўлсалар ҳам, ўзбек мухолифатини фаолият ўрнига сафсатабозлик билан шуғулланувчилар қилиб лўрсатиш билан оворалар. Мухолифатнинг реал фаолиятини мутлақо ёритмайдилар. Қуруқ гап билан шуғулланувчи мухолифатга эса ҳеч ким қўшилмаслиги, уни ҳеч ким дастакламаслиги ўз-ўзидан равшан.\nМасалан, шу кунларда, “Бирлик” Партияси кўпчиликни ҳайратга солиб, Андижон воқеаларидан кейинги тушкунликдан чиқиб олди ва ҳатто Ўзбекистон Олий Мажлиси қонунчилик палатаси депуталигига 2 округдан номзод кўрсатиш учун ҳаракат қилмоқда. Ҳар қандай демократик радио бу жараённи кун сайин эмас, соат сайин кузатиб бориши ва ўзбекларга бу ҳақда оператив хабарлар бериб туриши керак эди. Аммо бу радиолар менинг қаҳшатғич танқидларимдан қўрқиб қолганлари учунгина бу ҳақда бир марта қисқа хабар бериш билан чекландилар. Чунки тизгиналри МХХда.\nШундай экан, Ўзбекистонга ошкоралик олиб келиш ҳам ўзимининг вазифамиз бўлиб қолаберади.\nБугун Ўзбекистонда ҳукуматнинг оммавий ахборот воситалари устидаги монополиясини бузишга интилаётган ягона нашр бор. Бу ҳам бўлса “Ҳаракат” журнали. У юрт ташқарисида нашр этилиб, Ўзбекистонда тарқатилаётган бирдан бир хабар воситасидир.\nАммо, минг афсуски, моддий қийинчиликлар туфайли, у оз нусхада (бир неча минг) чиқарилади. 25 миллионлик мамлакат учун бу урвоқ ҳам бўлмайди. Унинг тиражини ошириш керак, аммо имконятларимиз бунга йўл бермайди.\nШу сабали ҳамма ўқувчиларимизга мурожаат қиламан, бизга бу масалада ёрдамчи бўлинг. “Ҳаракат” журнали ва шу номдаги сайтни яратган, уни юритаётган ташкилотларнинг банклардаги ҳисоб номерлари қуйидагича, шу адреслар орқали бизга ёрдам беринг:\nНуриддин ака каби ўта эҳтиётлик қилиб, “Бирлик”чилар журнал баҳонасида партия фаолияти учун маблағ тўпламоқчилар, деб ўйлайдиганлар учун эслатмоқчиман. Бутун дунёда партиялар халқдан келган ёрдам асосида фаолият олиб борадилар. Айнан, шу сабадан партиялар халққа хизмат қиладилар. Демоқчиманки, шунчалик кўп ёрдам келиб, ундан партия фаолияти учун ҳам фойдаланолсак, демак, бу йўналишда ҳам дунё стандартлари томон яна бир қадам қилган бўлардик.\nҒарб давлатларида сиёсий фаолият ёки сиёсий нашрлар учун хайрия тўплаш иши билан ҳам фондрайзер деб аталувчи мутахассислар шуғулланишади. Бизда ундайлар йўқ бўлгани учун, бу соҳадаги биринчи қадамни ўзимиз қилиб, фондрайзерликни ҳам бўйнимизга олдик.\nБугун мен ўзимни 18 йил аввал биринчи митингимизга чиқиб кетаётганимдек хис қилмоқдаман. Ишонаманки, бугун бошлаган ишимизни ҳам ғалабагача олиб борамиз.


Ўзбекистон 70-Канн кинофестивалида\nЎзбекистонлик режиссер Анвар Сафоев 70-Канн кинофестивалининг Short Film Corner дастурида ўзининг «Шамоллар атиргули» (Compass Rose) номли қисқа метражли фильми билан иштрок этади.\nФильм суратга олиш ишлари Newberry Springs номли кичкинагина шаҳарчада, Калифорния саҳросида 10 кун давомида, эрталабдан кечгача, ҳавонинг энг қиздирган маҳали – 2016 йил 13 августдан 24 августга қадар давом этган.\nФильм сюжетига кўра бош қаҳрамон Нолан чуқур тушкунлик ҳолатида бўлади ва ўз шаҳрини тарк этиб, муаммоларидан қочишга ҳаракат қилади. У ўзига ишонмайдиган меланхолик, ҳаётига тубдан ўзгартириш киритиб, унга маъно бағишлайдиган бир нарса орзусида. «Зерикарли ҳаёти» ва ўзида баъзи нарсаларни ўзгартириш мақсадида Нолан Калифорния саҳросига йўл олади. Ярим йўлда унинг мотоцикли ўт олмай қолади ва шунинг натижасида у ўзаро бир муҳим афсона орқали бир-бири билан боғлиқ инсонлар билан танишади.\nАнвар Сафоев, режиссёр:\n«Биз Laurent Paris билан Каннда 2014 йилда бўлиб ўтган 68-Канн кинофестивали давомида танишганмиз. Мен турмуш ўртоғим билан соҳил бўйлаб сайр қилиб юрган чоғи ёнимизга бир кучукча чопиб келиб дўстона акиллай бошлаган. Мен, эндигина Тошкентда бўлиб ўтган «Олтин Гепард» кинофорумининг «Энг яхши дебют» номинациясида «Кучук» қисқа метражли фильми билан ғолиб чиққан режиссер ва Каннга келиб шу заҳотиёқ кучук баҳона жуда ҳам ёқимтой актёр билан танишаман, бу мен учун бу жуда сермаъно бўлган!\nНатижада биз биргаликда ажойиб вақт кечирдик ва мен ҳозирда фаолият олиб бораётган Non Stop People телеканали жойлашган Парижда қўнғироқлашишга келишиб олдик».\nShort Film Corner – «Қисқа метражлар бурчаги» қисқа метражли фильмлар учун маҳсус дастур.\n«Laurent бир муддат вақт ўтиб қўнғироқ қилди, «Кучук» фильмимни томоша қилганини ва мен билан учрашиш ниятини билдирди. Мазкур учрашувда у ўзининг кундалик ташвишларидан қочиб, ҳаётига ранг қўшишни мақсад қилган бир йигит ҳақида ҳикоя ёзишни таклиф қилди. Бу ҳикоя менга жуда яқин туюлди ва фильм суратга олиш ишлари Лос Анжелесда олиб борилиши унга бўлган иштиёқимни янада оширди ва мен ўша заҳотиёқ розилигимни билдирдим».\nАктёрлар таркибидан Франция ва Америкадан актёрлар ўрин олди: Laurent Paris, Jenny Lander, Les Brandt, Sophie Venecia Reyes, James Macpherson, Claire Younsi.\nСуратга олиш гуруҳи: постановкачи операторлар – Хасан Атабаев, Хусан Атабаев, либослар бўйича рассом, стилист – Ela Ri, визуал эффектлар – Андрей Евстигнеев. Бастакор – Азамат Рахимов, оригинал мусиқа – SCRAMJET.\nФильм намойиши 24 май куни Канн кинофестивали залида бўлиб ўтади. Шунингдек фильм Канн кинофестивалининг яна икки дастури La semaine de la critique (танқид ҳафталиги) ва La quinzaine des réalisateursr (режиссёрларнинг икки ҳафталиги)га тақдим этилган.\nАнвар Сафоев 1988 йилда таваллуд топган, Тошкен Давлат маданият ва санъат институтининг «Кино ва ТВ режиссураси» факультетини тамомлаган. Мана 3 йилдирки Францияда яшб ижод қилмоқда. Канн ва бошқа фестиваллар ниҳоясига етгач Тошкентга қайтиб, ўзбек кинематографиясини ривожлантиришни масвад қилган.\nНашр санаси: 29-03-2017


Kasalliklar bo'yicha barcha ma'lumot Сунъий буйрак яратилди!!! » DAWO.UZ\nСан-Францискодаги Калифорния университети олимлари микрочипли, инсон организмига имплантация қилинадиган, био-гибрид мослама – сунъий буйрак яратишга мувуффақ бўлишди. Бу тадқиқот 2003 йилда бошланган эди. Тадқиқот бошқарувчиси нефрология фанлари доктори, профессор Уильям Фисселдир.\nУ мослама жуда кўп сонли силикон микрочиплардан ва буйрак хужайраларидан яратилган гибриддир. Инсон организмига ўрнатилгандан сўнг, буйракнинг бир нечта вазифасини, асосан қонни тозалаш вав туз-сув алмашинувини назорат қилиш вазифаларини бажаради. Унинг ичидаги филтрация жараёни юракнинг босими хисобига пайдо бўлади, яъни табиий буйрак каби.\nМослама аутоиммун реакциялар пайдо қилмас экан.\nФақатгина бир муаммо, қонни мослама ичида ивиб қолишидир. Бунинг устида жуда кўп сонли текширувлар амалга оширилмоқда. Олимларнинг хабар беришига кўра шу 2017 йилнинг охирига бориб инсонларда текширув бошланади ва узоғи 2 йилдан сўнг мослама сотувга чиқарилади.\nЮқоридаги тадқиқот билан бир вақтда механик сунъий буйрак яратишга қаратилган текширув хам давом этмоқда. У гурух олимларнинг хам анчагина муваффақиятлари нашр қилинмоқда. Кейинги мақолаларимизда уларга хам тўхталиб ўтамиз.


Германия Туркиядан қўшинларини олиб чиқиб кетмоқчи\n20:33 / 05.06.2017\nНемис депутатларининг немис ҳарбийлари жойлаштирилган Туркиядаги "Инжирлик" базасига ташрифи бўйича Берлин ва Анқара ўртасидаги низони тартибга солишга охирги уриниш муваффақиятсизликка учради. Германия ташқи ишлар вазири Зигмар Габриэль Анқарага ташрифи вақтида 5 июнда Туркия ҳукумати билан Германия расмийларининг базага чекловсиз ташриф буюриши бўйича келиша олмади.\n"Мен жуда афсусдаман, бироқ биз Инжирлик базасидан аскарларимизни бошқа жойга кўчиришга мажбур бўлишимизни тушунишларини истайман", деб айтди туркиялик ҳамкасби Мавлуд Човушўғлу билан учрашувдан кейин Габриэль. Унинг айтишича, немис ҳарбийларининг Туркиядан олиб чиқилиши бўйича қарор расман қабул қилинмаган ва бу жараён қандай юз бериши бўйича ҳеч қандай режа ҳам мавжуд эмас.\nТуркияга ташриф олдидан Габриэль Bild am Sonntag немис нашрига берган интервьюсида бундесвернинг Иордания билан ҳамкорлик қилиши мумкинлиги ҳақида айтган. Унинг таъкидлашича, агар Туркия сиёсий сабабларга кўра, немис депутатларига базага келишга рухсат бера олмаса ёки беришни истамаса, унда Берлин ва Анқара "немис қўшинларининг жойлаштирилиши якунланиши масаласини ҳеч қандай низосиз, тинч ҳал қилиши лозим".\nУнинг айтишича, немис ҳарбий контингентининг Иорданияга кўчирилиши бўйича ҳеч қандай тўсиқлар йўқ.\nАйни вақтда Туркиядаги базада 260 га яқин немис ҳарбийси жойлаштирилган. Улар ҳаво разведкаси олиб бориш ва самолётларга ёқилғи қуйиш билан ИШИДга қарши ҳаво зарбаларини қўллаб-қувватлайдилар.\nЭслатиб ўтамиз, Туркия ва Германия ўртасида базага ташриф бўйича низо Анқара немис депутатлари делегациясига базага келишга рухсат бермагандан кейин май ойида юз берган. Туркиянинг бундай йўл тутишига Берлин ўтган йил ёзда Туркияда содир этилган давлат тўнтарувига уринишга алоқадор бўлган туркиялик ҳарбийларга бошпана бергани сабаб бўлган.\nТуркия Германия Инжирлик немис ҳарбийлари


22 феврал 2020, Тошкент вақти: 05:13\nҲижобни мажбурий ўрашга қарши норозилик билдирган эронлик аёл сурати ижтимоий тармоқларда тарқалиб кетди.\nAmnesty International ташкилоти ўтган ойда Теҳронда ҳибсга олинган аёлни “зудлик билан ва ҳеч бир шартсиз” озод қилишга даъват этмоқда. У аёлларнинг исломий кийимни мажбурий кийишига тинч тарзда норозилик билдиргани айтилмоқда.\nҚароргоҳи Лондонда жойлашган Amnesty International инсон ҳуқуқларини ҳимоя қилиш ташкилоти Эрон ҳокимият идораларини “ҳижоб ўрашга қарши чиққан аёларни таъқиб қилмасликка ҳамда камситувчи ва ҳақоратомуз амалиётни бекор қилиш”га чақирди.\nЎтган йил 27 декабридан бери Теҳроннинг Инқилоб кўчасидаги бетон конструкция устида бошига рўмол ўрамай турган аёл тасвирланган видеоролик ижтимоий тармоқларда тарқалмоқда.\nТасвирда у ҳижобни мажбурий ўрашга қарши норозилик белгиси сифатида оқ байроқ силкиб турибди. Ҳижоб Эронда соч билан танани ёпиб турадиган исломий кийим ҳисобланади.\nAmnesty International вакили полиция аёлни воқеа содир бўлган жойда ҳибсга олиб, яқин атрофдаги ҳибсхонага олиб кетгани ҳақида уч киши гувоҳлик берганини маълум қилди.\nПолиция оиласи унинг исмини “хавфсизлик билан боғлиқ хавотирлар сабаб ошкор қилмагани”ни айтди.\nЭронда инсон ҳуқуқларини ҳимоя қилиш билан шуғулланаётган адвокат Насрин Сотуда ўша 31 яшар аёлнинг 19 ойлик фарзанд борлигини хабар берди.\nАвдокат Фейсбукдаги саҳифасида жорий ҳафтанинг бошларида ўша аёл ҳибсга олингандан сўнг қўйиб юборилгани, аммо кейинчалик яна қамалганини ёзди.\nЎша аёл Эронда кийиш мажбур бўлган қатъий кийимга қаршилик рамзига айланди.\nОрадан ўтган бир ой мобайнида юзлаб ижтимоий тармоқ фойдаланувчилари #Аёл_қаерда ёки #Инқилобкўчасидагиқизқани ҳештеги орқали унинг қаерда эканини сўраб суриштирди.\n1979 йилги Ислом инқилобидан сўнг аёлларнинг кийими ўрганиб чиқилган ҳамда аёлларга исломий кийим кийиши мажбурий қилиб қўйилган эди.\nКийиниш тартибига кўра, аёллариннг сочи ва бадани кўчага чиққанда ёпиқ бўлиши шарт.\nAmnesty International айни амалиёт “Эрондаги аёлларнинг эътиқод ва дин эркинлиги, сўз эркинлиги, ўзбошимчалик билан ҳибсга олиш ва қамоққа ташлаш, қийноққа солиш ҳамда бошқа шафқатсиз, ғайриинсоний ёки инсон шаънини таҳқирловчи муносабат ёки жазодан ҳимоя сингари ҳуқуқларини неча ўн йиллардан бери поймол қилиб келаётгани”ни айтди.


...да чоп этилган 10:13 7 апрел 202110:13 7 апрел 2021\nДайжест. Россия, мигрантлар: Дам олиш кунлари Россияга! Вирус кўп давлатда ишлаш хавфли эмасми? Муҳожирлар қачон эмланади?\nТошкентдан Москвага яна бир мунтазам рейс тикланди. Uzbekistan Airways сохта чипта сотувчиларига алданиб қолмаслик учун ҳушёрликка чақирди. Россияга вирус Туркиядан келаяптими? Вакцина россияликлардан ортса, ўзбекистонликларга - bbcuzbek дайжести


АҚШ Исроилни фаластинликларга қарши қуруқликдан ҳужум қилмасликка кўндирди | Qalampir.uz\nАҚШ Исроилни фаластинликларга қарши қуруқликдан ҳужум қилмасликка кўндирди\nОлам\t19 Май 16:34 6030\nҚўшма Штатлар Исроилни Ғазо секторига қуруқликдан ҳужум қилмасликка кўндирди. Бу ҳақда кеча, 18 май куни “Politico” нашри Вашингтон маъмуриятидаги манбаларига асосланиб хабар берди.\nНашр манбасининг таъкидлашича, Исроил узоқ муддатли можарони келтириб чиқариши мумкин бўлган “қуруқликдаги босқинчилик операциясидан” атиги бир қадам нарида бўлган. АҚШнинг аралашуви билан Исроил ҳукумати ушбу режалардан воз кечган.\nХабарга кўра, расмий Вашингтон Исроил ва Фаластин ўртасидаги зиддиятнинг якунланишидан умидвор. АҚШ расмийлари Исроил Бош вазири Биньямин Нетаньяху ва унинг ёрдамчиларини Фаластинга қарши ҳарбий операцияни тугатишга чақирган. Айнан шундан сўнг, Нетаньяху олдинда яна бир неча кунлик жанговар ҳаракатлар қолганини эълон қилган.\n“АҚШ расмийлари Ғазо секторига зарбаларни тўхтатиш ҳақидаги расмий талаблардан ва можарони БМТ Хавфсизлик Кенгаши орқали ҳал қилишга бўлган уринишдан қочиб, Исроилга билвосита босим ўтказиш стратегиясини танлади”, дейилади хабарда.\nШунга қарамай, вазият олдиндан айтиб бўлмайдиган кескинликни сақлаб қолмоқда. Бундай ҳолатда агар томонлардан бири қарама-қаршиликни кучайтирса, сулҳ тузиш бўйича барча ҳаракатлар бекор бўлиши мумкин.\nБундан ташқари, АҚШ Ғазога гуманитар ёрдам юборишни ҳам ўйламоқда. Расмий Вашингтонга кўра, икки ўртадаги можаро босқичма-босқич ҳал бўлиши мумкин.\nАввалроқ АҚШнинг Демократлар партиясидан бўлган 30 га яқин сенатори ушбу можаронинг ҳар икки томонини ҳам ўқ узишни тўхтатишга чақирган эди.\n22 Октябрь 14:00 26600\n24 Октябрь 22:45 22258\n23 Октябрь 22:25 20053\n22 Октябрь 22:47 19390\n22 Октябрь 09:22 18565


Ҳасанбой Дўсматов финал йўлланмаси учун рингга чиқади\n6 апрель, 2017, 09:38\nТаиланд пойтахти Бангкок шаҳрида ташкил этилган бокс бўйича "Қирол кубоги-2017" халқаро турнири ҳал қилувчи паллага кирди.\nМусобақада иштирок этаётган Ўзбекистон терма жамоасининг барча – етти нафар боксчиси финал йўлланмаси учун ўтказиладиган беллашувларда ринга чиқади.\nТурнирнинг энг машҳур боксчиси Ҳасанбой Дўсматов финалга чиқиш учун Корея Халқ Демократик Республикаси вакили Ким Юн Сонг билан куч синашадиган бўлди. Яна бир Олимпия чемпиони Шаҳобиддин Зоиров таиландлик Чатчай Бутдэга қарши жанг қилади.\nҲасанбой Дўсматовнинг Таиланддаги жанги (видео)\nҲасанбойнинг рақиби зарбаларга дош беролмади (видео)\nОлимпия ўйинлари совриндори Муроджон Аҳмадалиев ҳам мезбон боксчи – Сомчай Вонгсуванга рўбарў бўлади. Истеъдодли боксчимиз Элнур Абдураимовдан финалга чиқиш учун ҳиндистонлик Рохит Токас қаршилигини синдириш талаб этилади.\nЎта тезкор боксчиларимиз - Исроил Мадримов ва Шаҳрам Ғиёсов мос равишда таиландлик Тирапонг Дее ва қатарлик Тхарималунган Тхуласига қарши жангда рингга кўтарилади.\nЖасурбек Латипов турнирдаги учинчи учрашувини таиландлик Танес Онгжунтага қарши ўтказади.


Уларда халқ депутатлари маҳаллий Кенгашлар депутатлари, шаҳар ва туман Кенгашлари қошидаги доимий комиссиялар раислари, ҳуқуқни муҳофаза қилувчи органлар, тегишли бошқарма ҳамда ташкилотлар раҳбарлари, шунингдек, сиёсий партияларнинг ҳудудлардаги етакчилари қатнашмоқда.\nАнжуманларда сўз олган сенаторлар, тегишли соҳа мутасаддилари парламент юқори палатасининг тўртинчи ялпи мажлисида кўриб чиқилган масалалар мазмун-моҳияти хусусида атрофлича фикр юритдилар. Шу билан бирга, 2016 йилги Давлат бюджети, солиқ ва бюджет сиёсатининг асосий йўналишлари, келаётган йилда иш ўринлари ташкил этиш ва аҳоли бандлигини таъминлаш дастури ҳақида батафсил ахборот берилди. Тадбирлар иштирокчилари ушбу ҳужжатларнинг аҳамиятини алоҳида қайд этишди.\n— Ҳар бир қонун, аввало, жамият ҳамда давлат тараққиёти, халқ фаровонлиги ва бахт-саодатини кўзлаб қабул қилинади, — дейди халқ депутатлари Тошкент вилояти Кенгашининг Ижтимоий-маданий ривожланиш масалалари бўйича доимий комиссияси раиси Зарифа Эралиева. — Қонунларнинг асл моҳияти жамиятнинг барча қатламига баб-баравар етиб боргандагина, уларда белгиланган қоидалар бекаму кўст ишлайди. Шу маънода, ўтказилаётган бу каби семинар ва мулоқотларнинг аҳамияти жуда каттадир. Одатда, мана шундай тадбирларда илгари суриладиган фикрлар, қабул қилинган қонунларнинг моҳияти ҳамда уларни ҳаётга татбиқ этиш принциплари ҳақида етакчи мутахассислар ва тегишли соҳа мутасаддиларининг маърузалари маҳаллий Кенгашлар депутатларидан тортиб улар қошидаги доимий комиссияларнинг истиқболдаги фаолияти учун зарур йўналишлар беради. Ҳар биримиз ҳудудларда, аҳоли орасига кириб, қонунчилик ва шу йўналишдаги ислоҳотлар тарғиботи билан шуғуллансак, жойларда қонун устуворлигини таъминлаш, демакки, жамиятда адолат муҳитини янада барқарорлаштиришга муносиб ҳисса қўшган бўламиз. Бунинг учун фаолиятимизда ташаббускорлик, изчиллик ҳамда таъсирчанлик бўлиши мақсадга мувофиқдир.\n— Тадбирда давлатимиз раҳбарининг тақдимномасига мувофиқ, Сенатнинг Ўзбекистон Республикаси Конституцияси қабул қилинганлигининг йигирма уч йиллиги муносабати билан амнистия тўғрисидаги қарори хусусида батафсил ахборот берилди, — дейди Гулистон шаҳридаги “Маънавият” маҳалла фуқаролар йиғинининг диний маърифат ва маънавий-ахлоқий тарбия масалалари бўйича маслаҳатчиси Ойниса Дадабоева.\n— Амнистия акти мамлакатимизда рўёбга чиқарилаётган бағрикенглик ва миллий қадриятларга ҳурмат сиёсатининг яққол ифодасидир. Зотан, билиб-билмасдан жиноят йўлига кириб қолганларни кечириш, уларга инсонпарварлик актини қўллаш бундай шахснинг ҳар қандай қилмиши учун жазонинг муқаррарлигини англаб етишида жуда муҳимдир. Амнистия актининг ижросини қатъий таъминлаш, бунда жамоатчилик, айниқса, маҳаллаларнинг иштироки алоҳида ўринга эга. Чунки амнистия акти қўлланилган фуқароларни ижтимоий мослаштириш, уларнинг бандлигини таъминлашда давлат ва бошқа жамоат ташкилотлари билан фаол иш олиб боришимиз керак.\n— Асли касбим шифокор, ўн йилдан буён тадбиркорлик билан шуғулланиб келаман. Туманимизда шифохона очиб, аҳолига тиббий хизмат кўрсатаяпмиз. Давлатимиз томонидан тадбиркорликни қўллаб-қувватлаш бўйича кўрилаётган чора-тадбирлар фаолиятимизни янада ривожлантиришга, аниқ мақсад сари интилишимизга хизмат қилмоқда, — дейди асакалик тадбиркор Замирахон Бўтаева. — Шифохонамиз яқингача ижара асосида фаолият кўрсатарди. Жорий йилда бизга инвестиция олиб кириш ва иш ўринларини яратиш шарти билан “ноль” қийматида бино ажратилди. Икки йил ичида 500 миллион сўм сарфлаб, 20 та иш ўрни ташкил этишни режалаштирганмиз. Ҳозирги вақтда бинони таъмирлаб, давлат стандартларига жавоб берадиган ҳолатга келтирмоқдамиз. Зарур тиббий воситалар, ташхис ва даволаш ускуналарини олиб келдик. Семинарда айтилганидек, 2016 йилда ягона солиқ ставкасининг биз каби тадбиркорларга 6 фоиздан 5 фоизга туширилиши ҳам фаолиятимизга сезиларли молиявий мадад бўлади. Умуман, сўнгги пайтларда қабул қилинаётган қонунлар, Президентимиз Фармон ва қарорлари бизга қанот бўлаётир.\nИштирокчилар бундай учрашув ва мулоқотларни барча туман ҳамда шаҳарлардаги корхона ва ташкилотлар, фуқаролар йиғинлари, таълим муассасаларида мунтазам ўтказиб бориш зарурлигини қайд этишди.\n— Яқинда матбуотда эълон қилинган “Электрон ҳукумат тўғрисида”ги Қонун мамлакатимизда кенг жорий этилаётган электрон ҳукумат тизимини янада ривожлантириш истиқболларини очади, — дейди Ўзбекистон Республикаси Ахборот технологиялари ва коммуникацияларини ривожлантириш вазирлигининг Наманган вилояти ҳудудий бошқармаси бўлим бошлиғи Обидхон Парпиев. — Бунда, аввало, аҳоли ҳамда тадбиркорлик субъектлари учун кўрсатилаётган давлат интерактив хизматлари сифати ва улардан фойдаланиш қулайликлари сифати ошади. Бинобарин, ушбу ҳуқуқий ҳужжат амалиётга татбиқ этилиши натижасида бизнес соҳаси, ҳужжат айланиш механизмлари такомиллаштирилади, фуқароларга уйи ёки ишхонасидан туриб, электрон шаклда мурожаат қилиш, маълумотнома ҳамда бошқа ҳужжатларни олиш ёки тадбиркорлик фаолиятини ташкил этиш имконияти кенгаяди.\nМулоқотлар давомида депутатлар, жамоатчилик вакиллари қонунларни қўллаш механизмларини янада такомиллаштириш, кундалик ҳаётда юзага келаётган баъзи масалалар юзасидан ҳам фикр алмашди.\n— Тадбирда Сенат ялпи мажлисида кўриб чиқилган масалаларнинг ҳаётий аҳамияти ҳамда аҳоли турмуш фаровонлигини оширишда тутган ўрни хусусида атрофлича фикр-мулоҳазалар билдирилди, — дейди Каттақўрғон туманидаги “Кумуш тола” хусусий корхонаси раҳбари М. Ниёзова. — Айниқса, юртимизда иқтисодиётнинг тобора ривожланиб бораётгани, кичик бизнес ва хусусий тадбиркорликнинг жадал суръатларда юксалаётгани айни қонунларимизда белгиланган қоидалар, имтиёз ва преференциялар билан боғлиқдир. Негаки, биргина кичик корхона ҳамда микрофирмаларга берилаётган солиқ имтиёзларини оладиган бўлсак, бу бизнинг ресурс ва имкониятларимизни янада оширишга хизмат қилаяпти. Ваҳолонки, ривожланган давлатларда ҳам солиқ юки борган сайин ортиб бормоқда, бизда эса аксинча, камайтириб борилаётир.\nБундай тадбирлар республикамизнинг барча ҳудудида давом этмоқда.\nМазкур рукндаги бошқа мақолалар: « Ёш авлодни баркамол вояга етказиш — устувор вазифа\tҚишлоқ ва сув хўжалигини ривожлантиришда замонавий технологияларни жорий этишнинг ҳолати ва истиқболлари депутатлар эътиборида »


Мана ўтган уч йилдан зиёд вақт мобайнида Фонд томонидан ушбу мақсадларни рўёбга чиқариш йўлида жудда катта ишлар амалга ошириш.\nХалқимиз орасидаги кам таъминланган кишилар, моддий кўмакка эҳтиёжи бор оилалар ва имконияти чекланган фуқароларга ёрдам бериш борасида Фонд томонидан кенг кўламли ишлар бажарилди.\nФонд маблағларининг айланиши ва сарф-харажатларининг шаффофлигини таъминлаш мақсадида фондга тушган маблағлар ҳар куни vaqf.uz сайти ва фонднинг ижтимоий тармоқлардаги саҳифалари орқали эълон қилиб борилмоқда.\nФонд ҳисоб рақамларидан, ўтган 6 ой давомида 17 395 090 948 сўм, ҳомийлар ва ҳамкор ташкилотлар томонидан тақдим этилган моддий кўринишдаги эҳсонлар билан қўшиб ҳисоблаганда жами 21 403 394 440 сўм сарфланган.\nШу жумладан хайрия ишлари доирасида:\n1.Диний таълим муассасалари, илмий-тадқиқот марказлари фаолиятини молиялаштириш учун – 1 080 601 500 сўм;\nДиний таълим муассасалари профессор-ўқитувчилари, ўқувчи-талабаларини моддий ва ижтимоий қўллаб-қувватлаш учун –347 016 908сўм;\nДиний таълим муассасалари ўқувчи-талабалар контракти учун –840 000 000 сўм;\nИжтимоий ҳимояга мухтож оилалар талаба фарзандларини қўллаб-қувватлаш учун– 15 450 000сўм;\nСирдарё вилоятидаги “Юсуф” масжиди қайта қурилиши учун –313 000 000 сўм;\nМасжидлар ва зиёратгоҳлар ходимларини моддий ва ижтимоий қўллаб-қувватлаш учун – 69 400 000 сўм;\nУйлари ёнғиндан талофат кўрган фуқароларга моддий ёрдам учун – 90 000 000сўм;\nНочор, кўмакка муҳтож фуқароларга турли моддий кўринишда берилган ёрдамkfh учун – 6 139 398 937 сўм;\nАҳолининг ижтимоий ҳимояга муҳтож қатламлари, шу жумладан имконияти чекланган, ногиронлиги бор бўлган шахсларни моддий қўллаб-қувватлаш учун – 1 628 865 000сўм;\nТурли хайрия тадбирлари учун– 386 540 000 сўм;\nВилоят вакилликлари томонидан берилган аризаларга кўра – 383 000 000 сўм;\nЖами – 11 293 272 345 сўм фақатгина хайрия йўналишини учун сарфланган бўлиб, ушбу кўрсатгич фонд томонидан ўтган йилнинг ҳудди шу даврида қилинган хайрия ишлари маблағларига нисбатан 5 миллиард сўм ёки 155 фоизга кўпроқ бажарилганлигини англатади.\nШунингдек, жорий йилнинг март ойида Қорақалпоғистон республикасининг ичимлик сувига муҳтож чекка туман, қишлоқ ва овулларида 71 та тоза ичимлик суви артезиан ва қудуқлари қазиб чиқариш учун ҳомийларни жалб қилган ҳолда маблағ ажратилиб шундан 30 га яқин ҳудудда артезианлар аҳолига беминнат топширилди ва айни дамда қолган ҳудудларда қазиш ишлари олиб борилмоқда.\nМуборак Рамазон ойи давомида ҳамкор ташкилотлар ва ҳомийлар билан биргаликда республикамиз бўйлаб барча ҳудудлардаги ижтимоий кўмакка муҳтож аҳоли қатламига “Рамазон туҳфаси” лойиҳаси доирасида 31433 та оила ва 56 та ижтимоий муассасаларга озиқ-овқат маҳсулотлари ҳам хайрия сифатида тарқатилди.\n“Вақф” фонди ўз фаолиятини такомиллаштириш борасидаги таклифларни мамнуният ила қабул қилади ва эзгу ниятдаги инсонлар учун эшиклари доимо очиқ эканини маълум қилади.\n8 Июль, 2021 йил | 206


Материалы за 03.05.2020 » Esdalik.uz - ёшлик илҳомлари\nEsdalik.uz - ёшлик илҳомлари » Материалы за 03.05.2020\nБу енгил ҳавода учар оғир дард,\nҲар ютум нафасда хавотир энди.\nХудо бандасига қўйди нозик шарт:\nҚўлингдан келгани дуодир энди.\nАёл тортманинг энг тагида - унутилиб кетган суратни қўлига олди. Эркак унга жиддий қараб турарди. Гўё муҳаббатимиз ўткинчи эдими, деб сўраётгандек. Аёл сурат юзасини силадию, тезкорлик билан қайтиб жойига қўйди.\n“Унутишим керак”, пичирлади ўзига ўзи. Бироқ унутиш учун нима қилиш кераклигини билмасди. Унинг ўрнини кимдир боса олиши мумкинмикин? Кимдир... умуман бегона инсон. Қаердан излаш мумкин бу нотаниш одамни? Аёл ёстиғи тагидан қўл телефонини олди. Тармоққа уланди ва онлайн фойдаланувчиларни кузатди. Бор иродасини жамлаб кимгадир хат ёза бошлайди.


Китоб | 276\nФил сураси машҳур Фил воқеаси ҳақида сўз юритади. Бу қиссани ҳамма яхши биларди, ҳатто араблар ўз тарихларини ҳам ушбу ҳодиса бўлиб ўтган йил билан белгилашарди.\nҚиссанинг мухтасари қуйидагича: Ҳабашистон (Эфиопия) Яманни босиб олгандан сўнг, Ҳабашистон подшоси Яманга Абриҳа Ашрам исмли шахсни ҳоким этиб тайинлади. Абриҳа барча ҳабашистонликлар қатори, насроний динида эди. У Яман пойтахти Санъо шаҳрида жуда дабдабали, серҳашам черков қурдириб, унга «Қалийс» деб ном берди. Арабларни Каъбадан буриб, ўз черковига ҳаж қилдирмоқчи бўлди. Барча уринишлари пучга чиққандан сўнг, ўз ниятига куч ишлатиш йўли билан эришмоқчи бўлди. Каъбани бузиб ташлаб, ҳаммани ўз черковига буришни қасд қилди. Шу мақсадда катта аскар тўплади, урушга керак бўладиган барча нарсаларни олди, арабларнинг қалбига даҳшат солиш учун кўплаб филларни ҳам олдига солиб, Маккага қараб юрди. Йўлда ҳеч қандай қаршиликка учрамай, Тоиф шаҳри тарафдан Маккага яқинлашиб, аскари билан Миғлас деган жойга келиб тушди. Сўнгра Маккага одам юбориб, у ернинг улуғини олиб келишга буюрди. У бориб, Қурайш қабиласи раҳбари, улуғи Абдулмуттолибни етаклаб келди. Абдулмуттолиб гавдали, хушбичим, серсавлат, виқорли одам эди.\n– Сўрагин-чи, менда нима ҳожати бор экан? – деди. Абдулмуттолиб:\n– Аскарлар менинг икки юзта туямни ҳайдаб кетишибди, шуларни қайтариб берсанг, – деди. Абриҳа таржимонга:\n– Унга айт! Келганингда сени кўриб, қойил қолган эдим. Сўзингни эшитиб, ҳафсалам пир бўлди, сенинг ва ота-боболарингнинг дини бўлган Каъбани бузгани келиб турибман-у, сен уни сўрамай, ўзингнинг икки юзта туянгни сўраяпсан, – деди. Абдулмуттолиб:\n– Мен туянинг эгасиман, Каъбанинг ҳам ўз эгаси бор, ҳимоя қилиб олади, – деди. Абриҳа:\n– Мендан ҳимоя қилолмас, – деди. Абдулмуттолиб:\n– Билганингни қилавер, – деди. Унга туяларини қайтариб беришди. Абдулмуттолиб Маккага қайтиб, одамларни тоққа чиқиб кетишга буюрди. Ўзи бир неча киши билан Каъбага борди ва унинг ҳалқасини ушлаб туриб, илтижо ила дуо қилди. Сўнгра улар ҳам тоққа чиқиб кетишди.\nАллоҳ таоло бу сурада барчага Ўз қудратини ва мўъжизасини эслатмоқда. Кимки Аллоҳга, Унинг динига қарши чиқса, оқибати ана шундай аянчли бўлишини таъкидламоқда.\nваллоҳу аълам 4831


Ёшлар лигаси. Голларга бой учрашувда ғолиб аниқланмади – Voha.uz\nVoha.uz > "Насаф" ҳақида > Ёшлар лигаси. Голларга бой учрашувда ғолиб аниқланмади\nЁшлар лигаси. Голларга бой учрашувда ғолиб аниқланмади\n03-11-2016 authorФикр билдиринг"Насаф" ҳақида, Ёшлар лигаси, Янгиликлар, хабарлар, мақолалар 627\nБугун ёшлар лигаси 28-тур доирасидаги учрашувда “Насаф ҳамда “Нефтчи” ёшлари ўзаро куч синашишди.\nУчрашувда дарвозаларга саккизта гол киритилди. Аммо ғолиб аниқланмади.\nУчрашувни кўтаринки руҳда бошлаган ёшларимиз учрашувнинг 2-дақиқасида ҳисобда олдинга ўтиб олишди. Дастлабки ташкил этилган ҳужумни Дилшод Хушбаков гол билан якунлади 1:0.\n“Нефтчи” ёшлари бу тезкор голдан эсанкираб қолишмади ва орадан тўрт дақиқа ўтиб, Абдужмаол Исмоилов орадаги ҳисобни тенглаштирди – 1:1.\nУшбу голлардан сўнг жамоалар майдонда очиқ футбол намойиш этишди. Имкон бўлди дегунча ҳужумлар уюштириб, ҳимоячилар ва дарвозабонларни таҳликага солиб туришди. Учрашувнинг 27-дақиқасида жамоамиз ёшлари бурчакдан тўпни ўйинга киритишди, бунда Ильдар Маматказин гол уришга муваффақ бўлди ва жамоамизни ҳисобда олдинга олиб чиқди – 2:1.\nБиринчи бўлимнинг охирлари, яъни 40-дақиқада Хуршидбек Асқаралиев томонидан яна ҳисоб тенглаштирилди – 2:2.\nЖамоалар ана шу ҳисобда танаффусга чиқиб кетишди. Шундай қилиб, об-ҳаво ноқулай бўлса ҳам, стадионга ташриф буюрган мухлислар биринчи бўлимдаёқ тўртта гол гувоҳи бўлишди.\nИккинчи бўлимда мураббийлар майдонга янги кучларни туширишди. Бу ҳам ўйин суратини ошириб юборди. Ёшларимиз 48-дақиқада ўзларининг учрашувдаги учинчи голини киритишди, голни Сирожиддин Қўзиев киритди – 3:2.\nУчрашувнинг 56-дақиқасига келиб яна меҳмонлар ҳисобни тенглаштиришди. Бу гол, иккинчи бўлимда майдонга тушган Абдураҳмон Абдулҳақов томонидан киритилди – 3:3.\nЖамоамизнинг учрашувдаги тўртинчи голига яна Дилшод Хушбаков муаллиф бўлди – 4:3. Бу гол 65-дақиқада киритилди. Хушбаков бу учрашувда ҳам ўзининг дублини расмийлаштирди ва ўз ҳисобидаги голлар сонини 22тага етказиб олди.\nАфсуски ёшларимиз бу ҳисобни ҳам сақлаб қола олишмади. Учрашувнинг сўнгги дақиқасидаги Сарваржон Абдуллаев яна ўртадаги ҳисобни тенглаштиришга эришди – 4:4.\nШундай қилиб, голларга бой учрашувда ғолиб аниқланмади. Учрашув жанговор 4:4 ҳисобида якун топди.\nЁшлар лигаси, 28-тур. 03.11.2016\n“Насаф” (Қарши) – “Нефтчи” (Фарғона) 4:4 (2:2)\nЁшлар қароргоҳи майдони. 15:00да\nБош ҳакам: Акобирхўжа Шукруллаев (Тошкент)\nЁрдамчи ҳакамлар: Фарҳод Усмонов (Қарши), Зуфар Элибоев (Қарши)\nНазоратчи: Дмитрий Роман (Тошкент) миллий тоифадаги\nГол: Дилшод Хушбаков, 2’-1:0, 65’-4:3, Ильдар Маматказин, 27’-2:1, Сирожиддин Қўзиев, 48’-3:2 – Абдужамол Исроилов, 6’-1:1, Хуршидбек Асқаралиев, 40’-2:2, Абдураҳмон Абдулҳақов, 56’-3:3, Сарваржон Абдуллаев, 90’-4:4.\n“Насаф”: 30.Умиджон Эргашев, 4.Акмалжон Олимов (14.Шароф Муҳитдинов 46), 7.Сирожиддин Қўзиев, 9.Дилшод Хушбаков, 10.Ислом Рашидхонов (38.Жаҳонгир Қурбонбоев 78), 22.Ислом Кенжабоев (35.Бобир Абдуҳолиқов 46), 27.Акбар Муродов, 28.Сардор Саъдуллаев, 29.Акмал Мозговой (19.Раҳимбек Жавлиев 58), 33.Ильдар Маматказин, 41.Нажмиддин Нормуродов.\nЗахира: 44.Музаффар Шарипов, 32.Абдулазиз Нишонбоев, 34.Шоҳруҳ Неъматов.\n“Нефтчи”: 35.Абдумавлон Абдужалилов (с), 10.Хуршидбек Асқаралиев (7.Сарваржон Абдуллаев 80), 11.Иброҳим Нуъмонов, 22.Исломжон Тошпўлатов (29.Азаматжон Холматов 87), 20.Отабек Муҳаммаджонов (17.Сардор Қулматов 46), 28.Абдужамол Исроилов, 39.Миржамол Неъматов, 14.Анваржон Абдулҳақов (18.Абдураҳмон Абдулҳақов 46), 88.Эломонжон Каримов (24.Ҳусанбой Ғаниев 80), 90.Анваржон Аминжонов, 6.Шодиёр Хожиматов (32.Маъмуржон Мўминжонов 80).\nЗахира: 30.Сергей Смородин.\nОгоҳлантириш: Акмал Мозговой 29, Акбар Муродов 45, Сирожиддин Қўзиев 90+2 – Сардор Қулматов 84.\n“Севинч” мавсумдаги 17-ғалабасини қўлга киритди\nЎзбекистон Кубоги – 2016 финали Самарқанд шаҳрида бўлади


Мазҳабсизлик – шариатимизга таҳдид соладиган хатарли бидъат. Бу борада сўз юрит�...\nИНТЕРНЕТ ЧАНГАЛИДАН ОГОҲ БЎЛИНГ\nДин номи билан иш юритаётган ғаразли кимсалар ёшларни ўз тузоқларига илинтиришд�...\nДИННИ НИҚОБ ҚИЛГАНЛАРНИНГ ҚИСМАТИ\nБугунги кунда Ислом ниқоби остида фаолият кўрсатаётган террорчилик ҳаракатлари�...\nБУЗҒУНЧИЛАР ХУРУЖИДАН ЭХТИЁТ БЎЛАЙЛИК\nБугунги кунга келиб ислом дини номидан гапирадиган, барча қилаётган ишларини исл...\nМИЛЛАТЛАРАРО ТОТУВЛИК БАҒРИКЕНГЛИК ОМИЛИ\nИслом динида бошқа дин вакилларига нисбатан бағрикенглик тамойиллари белгилаб б...\nЖАХОЛАТГА ҚАРШИ МАЪРИФАТ БИЛАН КУРАШАЙЛИК\nМаълумки Президентимиз ташаббуси билан “Жахолатга қарши маърифат” шиори остид�...\nПрозелитизмнинг зарарли оқибатлари\nДин, эътиқод масаласи инсоният ҳаётида доимий муҳим аҳамият касб этади.\nҲАМИША ХУШЁР БЎЛАЙЛИК\nИнсон дунёга келибдики, хушёр ва огоҳлик билан яшамоҳи керак, орзу умидлар билан �...\nТОТУВЛИК ОИЛА МУСТАХКАМЛИГИНИ АСОСИДИР\nДунёда ҳар бир махлуқот биз инсонлар каби жуфт қилиб яратилган. Инсоният жуфтлиг�...\nОГОҲЛИК ФАРОВОН ҲАЁТ ГАРОВИ\nАлбатта, ҳар бир инсон огоҳлик ва фаровон ҳаётни ўзининг хонадонида огоҳ ва серга...\nМУСТАҲКАМ ДИНИЙ ДУНЁҚАРАШ – ЁТ ИЛЛАТЛАРГА ҚАЛҚОН\nЯратган шукрла бўлсинким, юртимизда истиқлолимиз шарофати ила, диний ва дунёвий �...\nМЕҲРИБОНЛИК – ФАЗИЛАТЛАР АСОСИДИР\nБарча нарсаларнинг асоси бўлгани каби меҳрибонлик ҳам энг юксак ахлоқ ва бошқа к�...\nРамазон ойи ўзининг фазли-баракоти ила бошимизга соябон бўлиб келди. Тинчлик ва хотиржамлик ҳукм сураётган жонажон юртимиздаги барча мўмин-мусулмонлари қатори сирдарёликлар ҳам Рамазон ойини...\nШайхи фоний саналувчи эркак ва аёллар рўза тутмасдан ҳар бир кун учун бир мискин таоми миқдорида фидя тўлайдилар. «Шайхи фоний» деб кундан-кунга жисмонан заифлашиб бораётган кексаларга айтилади....\nНашр килинди: 17 Январ 2018\nҚонунчилигимизда барча динларга эътиқод қилувчилар тенгҳуқуқлидирлар. Миссионерлик ва прозелитизм расман тақиқланган. Шунга қарамай, миссионерлар ҳар хил олижаноб номлар остида чет элга текин саёҳатлар уюштириш, турли “хайрия ёрдамлари” кўрсатиш каби қинғир йўллар билан кириб келмоқдалар. Уларнинг мақсади бузуқ ақидаларини ёйиш ҳам эмас, миллатимизни пароканда қилишдир. Миссионерларнинг қилмишларини ҳеч нима билан оқлаб бўлмайди. Ўзининг юртида черковлар масжидга айлантирилаётган, Исломни қабул қилаётганларнинг сафи кундан-кунга кўпаяётган бир паллада бу разил кимсалар Аллоҳ комил қилиб берган охирги дин Ислом номига туҳматлар қилишяпти. Тажрибасиз, оми ёшларни пул билан алдаб, имондан жудо қилишмоқда. Имом Аҳмад ва Байҳақий Жобирдан (розийаллоҳу анҳу) ривоят қилишади: «Умар (розийаллоҳу анҳу) Пайғамбаримизнинг (соллаллоҳу алайҳи ва саллам) ҳузурларига келиб: «Бизлар яҳудийлардан ажойиб гапларни эшитамиз, ўша гапларнинг баъзиларини ёзиб олсак, нима дейсиз?» деб сўради. Расулуллоҳ (соллаллоҳу алайҳи ва саллам): «Яҳудий ва насронийлар роҳибларнинг сўзларидан ажабланиб китобларини тарк\nқилганларидек, сизлар ҳам уларнинг гапларига учиб китобларингизни тарк қилмоқчимисиз? Мен сизларга уни гард юқмаган, мусаффо ҳолатда келтирганман», дедилар».\nҲазорасп туман “Шохпир” масжиди имом-ноиби\nМазҳабсизлик – шариатимизга таҳдид соладиган хатарли бидъат. Бу борада...\nДин номи билан иш юритаётган ғаразли кимсалар ёшларни ўз...\nБугунги кунда Ислом ниқоби остида фаолият кўрсатаётган террорчилик ҳаракатларининг...\nБугунги кунга келиб ислом дини номидан гапирадиган, барча қилаётган...\nИслом динида бошқа дин вакилларига нисбатан бағрикенглик тамойиллари белгилаб...\nМаълумки Президентимиз ташаббуси билан “Жахолатга қарши маърифат” шиори остида...\nДин, эътиқод масаласи инсоният ҳаётида доимий муҳим аҳамият касб...\nИнсон дунёга келибдики, хушёр ва огоҳлик билан яшамоҳи керак,...\nДунёда ҳар бир махлуқот биз инсонлар каби жуфт қилиб...\nАлбатта, ҳар бир инсон огоҳлик ва фаровон ҳаётни ўзининг...\nЯратган шукрла бўлсинким, юртимизда истиқлолимиз шарофати ила, диний ва...\nБарча нарсаларнинг асоси бўлгани каби меҳрибонлик ҳам энг юксак...